Hadiah Nobel Keamanan Dan Senjata Nuklear

Nobel Peace Prize (Hadiah Keamanan Nobel) bagi tahun 2017 dimenangi oleh International Campagin to Abolish Nuclear Weapons (ICAN), sebuah NGO yang ditubuhkan pada tahun 2007 untuk mendesak negara-negara menandatangani Perjanjian Pengharaman Senjata Nuklear (Treaty on the Prohibition of Nuclear Weapons / TPNW).

Menurut wasiat Alfred Nobel, hadiah keamanan harus diberikan kepada mereka yang telah menyumbang kepada perdamaian antarabangsa (“fraternity between nations”) melalui pembubaran atau pengurangan tentera (“abolition or reduction of standing armies”) dan penganjuran persidangan keamanan (“holding and promotion of peace congress”).

Jadi ICAN ni kira layaklah sebab mereka berkempen untuk mengurangkan senjata nuklear. Cuma wasiat Nobel tak pernah kata nak beri hadiah dekat pejuang demokrasi dan hak asasi manusia seperti Martin Luther King (1964), Dalai Lama (1989), Aung San Suu Kyi (1991), Nelson Mandela (1993), Liu Xiaobo (2010) dan Malala Yousafzai (2014).

Ini bukan kali pertama aktivis anti-nuklear mendapat pengiktirafan Nobel. Sebelum ini, Linus Pauling (1962), Eisaku Sato (1974), International Physicians for the Prevention of Nuclear War (1985), Pugwash Conferences on Science and World Affairs (1995) dan International Atomic Energy Agency (2005) telah diberi hadiah Nobel atas usaha mereka dalam mengawal dan menghapus penggunaan senjata nuklear.

TPNW berbeza dengan perjanjian-perjanjian kawalan senjata nuklear sebelum ini seperti Non-Proliferation Treaty (NPT) yang hanya mengawal senjata nuklear, tetapi tidak bertujuan untuk memansuhkannya secara menyeluruh. Malaysia baru je menandatangani TPNW ni pada 20 September yang lepas. Tapi ia dibantah oleh hampir semua negara maju termasuk US, Rusia, Eropah, China malah Jepun yang pernah diserang senjata nuklear.

Dalam kajian hubungan antarabangsa terdapat debat mengenai hubungan antara senjata nuklear dan keamanan dunia.

Ikut common sense, senjata nuklear ini boleh membunuh ramai orang dalam sekelip mata, macam dekat Hiroshima dan Nagasaki. Jadi ia adalah ancaman kepada keamanan dunia. Betul?

Tapi, ada juga ilmuwan yang argue bahawa, sejak US meletupkan senjata nuklear yang pertama pada tahun 1945, tidak lagi berlaku peperangan antara kuasa-kuasa besar atau “major war” dalam masa lebih 70 tahun. Jadi nuklear sebenarnya menyumbang kepada keamanan dunia yang paling lama dalam sejarah atau “the Long Peace”.

Sebelum zaman kita, peperangan antara negara kuasa besar adalah lumrah. Dalam abad ke-19 saja ada Napoleonic Wars (1803-1815), Crimean War (1853-1856), Austro-Prussian War (1866), Franco-Prussian War (1870-1871), Spanish-American War (1898) dan Russo-Japanese War (1905). Kemudian diikuti oleh First World War (1914-1918) dan Second World War (1939-1945).

Tapi sejak 1945, tiada lagi perang antara kuasa-kuasa besar. US dan Soviet (Rusia) kiranya dua kuasa paling besar, tapi mereka tak pernah berperang secara direct. Mereka hanya mampu berperang secara indirect melalui proksi (seperti Perang Korea dan Perang Vietnam). Nuklear telah mencegah berlakunya Perang Dunia Ketiga.

India dan Pakistan yang pernah berperang tiga kali pun tidak lagi berperang selepas India menjadi pemilik senjata nuklear pada tahun 1974 dan Pakistan menjadi pemilik senjata nuklear pada tahun 1998.

Ini kerana senjata nuklear boleh memberi kesan “nuclear deterrence”. Tiada negara pemilik nuklear berani serang negara pemilik nuklear yang lain kerana mereka tahu itu kerja yang sia-sia akibat masing-masing mempunyai “second-strike capability” yang akan membawa kepada “mutual assured destruction”.

Korang jangan kerut dahi baca istilah-istilah jargon ni. Konsepnya mudah: kalau US serang Rusia (“first-strike”), Rusia akan balas balik (“second-strike”), akhirnya kedua-dua akan mengalami kehancuran (“mutually destructed”). Jadi siapa pun tak untung. Jadi mereka elak berperang. Kalau nak perang, mereka kena guna parti ketiga iaitu negara yang tidak mempunyai nuklear sebagai proksi.

Jadi itulah sebab negara-negara yang dicop sebagai musuh US (Korea Utara, Iran) sibuk nak membangunkan nuklear. Sebab bagi mereka, nuklear boleh jadi perisai kedaulatan. US tak berani nak menceroboh negara mereka kalau mereka memilik nuklear dan keupayaan “second-strike”.

Jika melihat kepada keadaan antara US dan Korea Utara hari ini, terbukti nuklear berfungsi sebagai pencegah perang. Tak kira betapa tegangnya hubungan US dan Korea Utara, masing-masing tak berani melepaskan tembakan. Apa yang mereka mampu buat hanya perang mulut, perang Twitter dan perang psiko.

Tapi teori “nuclear peace” ini ada kekurangannya. Teori ini berdasarkan andaian bahawa aktor negara adalah rasional. Donald Trump dan Kim Jong-un dilihat sebagai manusia rasional yang mampu mempertimbangkan akibat jika berperang. Tapi apa akan jadi kalau Trump woke up on the wrong side of the bed, atau Kim Jong-un sawan akibat termakan kimchi expired? Mahu bye-bye lah kita semua.

Dan sekarang ancaman terbesar kepada “nuclear deterrence” ini ialah pembangunan sistem “missile defense” yang mampu memintas keupayaan “second-strike”. Kalau US boleh tembak jatuh senjata nuklear Korea Utara dengan THAAD, tapi Korea Utara tak mampu nak buat yang sama, nahaslah Korea Utara. Itu sebabnya Korea Utara jadi semakin gelisah dan provokatif.

Adakah penghapusan senjata nuklear secara menyeluruh akan mewujudkan dunia yang lebih aman, atau ia akan membawa kita kembali kepada dunia zaman WW1 dan WW2? Setakat ini, tak ada jawapan yang jelas.

Tulisan ni dah agak panjang, kalau nak tahu lebih lanjut lagi boleh rujuk buku “The Spread of Nuclear Weapons: An Enduring Debate” oleh Scott Sagan dan Kenneth Waltz, dan artikel “Evaluating the Nuclear Peace Hypothesis: A Quantitative Approach” oleh Robert Rauchhaus.


Argentavis: Spesis Burung Terbesar Dunia Yang Menginspirasikan Garuda

Argentavis magnificens ialah spesis burung terbesar dunia yang pernah wujud. Spesis burung ini juga mempunyai rekod sebagai burung paling berat di dunia. A. magnificens dikenali dengan nama ‘Giant Teratorn’ dan fosilnya ditemui di kawasan ekskavasi yang terletak di barat laut Argentina. Dianggarkan spesis burung ini wujud pada fasa akhir Miocene, iaitu sekitar 9 hingga 6.8 juta tahun dulu.

Yang menjadikan spesis burung ini sebagai burung terbesar dunia ialah saiz sayapnya memanjang sehingga 6.5 meter. Burung ini juga memegang rekod sebagai burung terberat dunia dengan beratnya 70-72 kilogram.

Terdapat perdebatan terhadap saiz sebenar sayap burung Argentavis sebelum menemui konklusinya. Pada awal pengukuran, dikatakan panjang sayap spesis burung ini mencecah 7 meter namun tiada pengesahan dari pihak autoriti. Manakala tinggi burung ini ialah sekitar 1.5 hingga 1.8 meter, sama tinggi dengan tinggi manusia. Jumlah panjang burung ini pula (dari paruh hingga ke ekor) ialah 3.5 meter.

Walau bagaimamapun, gelaran burung terbesar beralih dari Argentavis kepada spesis burung bernama Pelagornis sandersi yang telah pupus pada 25 juta tahun kerana panjang sayapnya melebihi sayap burung Argentavis iaitu 7.4 meter. Namun jika diukur dari berat kedua-dua spesis burung, spesis Argentavis mempunyai berat sekitar 70-72 kilogram, lebih berat dari spesis Pelagomis yang hanya seberat 22 hingga 40 kilogram.

Mapukah burung Argentavis ini terbang dengan jumlah berat sekitar 70 kilogram? Dengan saiz sayapnya yang panjang, burung ini berkemungkinan terbang tinggi dan hanya mengepak sayapnya dalam tempoh yang singkat. Jangkaan kepecutan sayap burung ini ialah sekitar 1.1 meter per saat atau 40 kilometer per jam.

Burung Argentavis menetas sebanyak sebiji atau 2 biji telur dengan berat lebih 1 kilogram pada setiap dua tahun. Selepas 16 bulan, anak burung mampu berdikari sendiri namun ia hanya mencapai kematangan ketika berusia 12 tahun. Sebanyak kurang 2% kematian spesis burung ini pada setiap tahun, menunjukkan burung ini mampu kekalkan populasi tanpa hiraukan perkara yang merosotkan populasi seperti penyakit.

Burung Argentavis bersifat teritorial yang bermaksud menjaga kawasan. Kawasan yang biasa diawasi spesis burung ini ialah lebih 500 kilometer persegi. Biasanya kawasan tersebut ialah kawasan pemburuan mangsa. Namun begitu, burung ini tidak mengamalkan sistem pemangsa-mangsa (prey-predator). Kerana saiznya yang besar, ia hanya mampu hidup sebagai pemakan bangkai walaupun ia berada di hierarki teratas dalam rantai makanan. Kadang-kadang, burung ini memburu kumpulan mamalia marsupial kuno bernama ‘metatherian’ atau lebih muda ialah moyang haiwan marsupial.

Cakarnya yang kuat dan paruh yang begitu besar dengan hujung paruhnya berupa cangkuk menjelaskan bahawa burung Argentavis ini juga burung karnivor yang memakan mamalia kecil dengan cara pemburuan mengejut, sama ada menggunakan cakar atau paruhnya. Kini, burung Argentavis telah pupus dan saintis masih mencari sebab kepupusannya. Berkemungkinan akibat saingan dengan pemangsa baru atau perubahan iklim.

Kalau anda berminat dengan haiwan-haiwan spesis pra-sejarah seperti ini, kami nak cadangkan buku terbaru kami, TERHEMPASNYA PESAWAT MH747, mengisahkan survivor para penumpang pesawat yang terpaksa berhadapan dengan haiwan pra-sejarah seperti Argentavis  untuk kekal hidup. Beli di: http://bit.ly/TerhempasnyaShopee

RUJUKAN:

Alexander, David E. (24 July 2007). “Ancient Argentavis soars again”. Proceedings of the National Academy of Sciences of the United States of America. 104 (30)

Chatterjee, S.; Templin, R. J.; Campbell, K. E. (24 July 2007). “The aerodynamics of Argentavis, the world’s largest flying bird from the Miocene of Argentina”. Proceedings of the National Academy of Sciences of the United States of America. 104 (30)

Yong, Ed (8 July 2007) Argentavis, the largest flying bird, was a master glider. notexactlyrocketscience.wordpress.com


Alkimia – Sisi Mistik Ilmu Sains?

Al-kimia adalah seni transformasi. Fundamental al-kimia adalah untuk menjadikan bahan yang diuji, iaitu bahan yang mentah, lemah dan banyak kelamahan menajdi bahan yang sempurni dan disucikan. Menukarkan bahan asas menjadi emas adalah penjelasan paling mudah dalam menggambarkan matlamat ahli al-kimia (alchemist).

Pada peringkat tertinggi, mereka mahu mencapai bentuk tubuh manusia yang paling sempurna dan suci. Dari segi fizikalnya adalah keabadian hidup (immortality) dan dari segi spiritualnya adalah penyucian jiwa.
.
Secara fizikalnya, operasi dalam al-kimia adalah melibatkan operasi kimia yang dilakukan di dalam makmal. Tetapi ini hanyalah salah satu dimensi dalam disiplin al-kimia. Disiplin al-kimia melibatkan fizikal, psikologikal dan spiritual. Sekiranya salah satu daripada elemen ini ditanggalkan, al-kimia sudah tidak menggambarkan lagi tradisi dan maksudnya yang sebenar.

Terdapat beberapa sebab yang membuatkan al-kimia sukar untuk difahami, iaitu,

1. Medium utama dalam al-kimia adalah melalui ekspresi simbol mitos (mythological symbol) yang menjadi medium sempurna dalam membentuk maklumat yang mampu ditafsir dari sudut fizikal dan spiritual. Maksud daripada simbol-simbol tersebut mempunyai maksud yang pelbagai.

2. Al-kimia mahu menghasilkan sesuatu yang luar biasa di dunia fizikal, yang mana ia sangat sukar untuk dihasilkan. Dalam dunia sains hari ini, mustahil untuk menukarkan metal menjadi emas melainkan melalui proses pembelahan nuklear.

Tetapi disebabkan al-kimia mempunyai disiplin mental dan fizikal, maka boleh jadi ahli al-kimia melibatkan sesuatu yang berada di luar dunia material sains sehingga memberikan kesan pada dunia fizikal. Maka, ia tidak berjalan menurut operasi kimia biasa. Tambahan lagi, emas yang dihasilkan oleh mereka memang berbeza dengan emas yang biasa kita lihat.

3. Al-kimia mempunya sejarah yang panjang sejak 2000 tahun yang lalu. Setiap ahlinya mempunyai keadah yang tersendiri dalam mencapai matlamat dalam al-kimia. Ada yang mendekati keadah kimia yang berbentuk fizikal, ada yang lebih cenderung dengan kaedah mental dan falsafah. Ada sebahagiannya menjadikan al-kimia sebagai makna sebenar dalam Krisitian. Sebahagiannya pula melihat al-kimia mampu menghasilkan ubatan yang sempurna.

Setiap pengetahuan dan matlamat setiap ahli al-kimia telah mewarnai sikap mereka, dan seterusnya mendefinisikan keadah mereka yang berbeza-beza. Terdapat simbol dan proses al-kimia yang identikal, tetapi kadankala ia tidak pernah mempunyai maksud yang sama.

Hal ini menyebabkan pengkaji sejarah al-kimia begitu sulit untuk memahami disiplin mereka. Ini menjadikan, penulis sejarah al-kimia yang merupakan ahli al-kimia menulis al-kimia mengikut tafsiran mereka sendiri, dan ia tidak bersifat objektif.

Maka, al-kimia akan dilihat dari banyak sudut yang kadangkala kecenderungannya akan menuju pada salah satu daripada elemen al-kimia. Sama ada fizikal, psikologikal ataupun spiritual.

Saintis melihat al-kimia sebagai proto-sains dalam moden kimia. Ahli psikolog melihat al-kimia sebagai sebagai cara untuk memetakan psikik manusia melalui deskripsi simbolik. Dan ahli mistik pula melihat al-kimia sebagai tafsiran pengetahuan ketuhanan (divine knowledge).


Fitrah Liar Ular Yang Mustahil Boleh Dibuat Haiwan Peliharaan

Memiliki haiwan peliharaan adalah hobi yang begitu mulia kerana kita dapat memberikan kasih sayang kepada ‘sahabat’ yang comel belaka. Kucing, anjing, burung, dan hamster adalah antara ‘sahabat’ yang sentiasa menemani kita.

Tapi, baru-baru ni di media sosial Twitter ada pergaduhan antara pencinta kucing dan pencipta haiwan reptilia gara-gara ada satu twit dari pemilik akaun @nolongerskek tentang usahanya nak memujuk rakyat Malaysia untuk menerima pencipta haiwan reptilia terutamanya ular. Kemudian, perbalahan muncul saat balasan twit oleh pemilik akaun @syazuanism yang menunjukkan pemburuan mencari anak kucing untuk jadikan santapan ular peliharaannya bernama Helga.

Dalam perbalahan antara pencinta kucing dan haiwan reptilia yang tiada kesudahan, peristiwa ini membuatkan kita berfikir sejenak, adakah haiwan reptilia sesuai untuk jadikan sebagai haiwan peliharaan, terutamanya ular?  Jika memelihara haiwan sebegitu tiada salah, mengapa ramai pihak terutamanya pencinta kucing masih tidak sukakan mereka yang sukakan hobi tersebut?

Sebenarnya, menjadikan haiwan reptilia sebagai haiwan peliharaan ada kebaikan dan keburukannya. Untuk artikel ini kita fokus kepada haiwan reptilia bernama ular ini. Pengurusan memelihara ular sebenarnya mudah berbanding memelihara haiwan mamalia seperti kucing dan anjing. Ular tidak memerlukan banyak perhatian seperti nak diusap atau keluar berjalan.

Manakala pengurusan haiwan peliharaan pula, ular tidak perlukan jagaan badan seperti mana kucing atau anjing yang bulunya sentiasa dijaga dari kekotoran atau jangkitan kutu. Bagi pencinta yang alergik kepada bulu haiwan, mereka selesa dengan memelihara ular kerana tidak perlu berhadapan dengan bulu yang bertebaran.

Ular juga tidak mengeluarkan bunyi yang membingitkan. Ular bersifat senyap dan hanya berdesis saja jika ia berada dalam bahaya, tidak seperti kucing yang suka mengiau apabila minta perhatian dan anjing menyalak apabila orang luar melintas depan rumah. Inilah antara kelebihan utama bagi pencinta ular dan mengapa mereka galakkan pencinta haiwan memelihara ular.

Spesis ular apakah yang sesuai untuk jadikan sebagai haiwan peliharaan, bergantung kepada spesis ular tersebut serta melihat diet pemakanannya. Ada sesetengah spesis ular ialah pemakan mangsa berdarah panas seperti tikus, arnab, dan burung. Ada juga spesis ular yang hanya memakan serangga, telur, katak atau ikan. Yang penting, jangan jadikan spesis ular berbisa sebagai haiwan peliharaan, kalau korang sayangkan nyawa sendiri.

Spesis ular yang biasa dijadikan sebagai haiwan peliharaan dan mudah dijual di kedai haiwan ialah ular jagung (Pantherophis guttatus), ular susu (Lampropeltis triangulum), ular sawa (Python regius), dan ular Boa Constrictor. Pencinta ular biasanya memelihara ular sawa batik (Python reticulatus) yang mudah didapat di Asia Tenggara.

Baik, cukup kita bincangkan tentang kebaikan memelihara ular. Keburukan dari memelihara ular ialah kita kena faham satu fakta yang kita telah sekian lama tahu. Ular ialah haiwan liar yang sentiasa hidup di hutan dan bebas menunjukkan sifat pemangsanya tanpa masalah. Jinak manapun ular jika dilahirkan dari kecil, nalurinya sebagai pemangsa tidak akan hilang.

Kerana naluri inilah jika ular mencapai fasa dewasa, penjaga akan mengalami kesukaran untuk dapatkan sumber makanan. Ular memerlukan mangsa yang ia mampu kejar kerana selera memakan daging semakin menghilang. Silap haribulan, tuan sendiri menjadi mangsa ular kesayangan! Sebab inilah ramai penjaga ular sanggup mencari anak kucing yang masih hidup demi puaskan selera ular mereka.

Tambahan lagi, spesis ular sawa akan mengalami masalah ruang untuk membesar. Spesis ular sawa batik mampu mencecah sehingga 6 meter dan beratnya sekitar 50-60 kilogram, sukar untuk menjaga memastikan spesis ular ini mempunyai ruang yang amat besar.

Apabila penjaga tidak tahan menjaga ular kesayangan mereka, masalah paling utama timbul, iaitu membuang ular. Bagaimana jika ular peliharaan yang dibuang itu adalah spesis ular dari luar negara? Kalau spesis ular sawa batik tiada masalah sangat sebab hutan tropika Asia Tenggara sememangnya rumah mereka. Kalau spesis ular lain seperti ular Boa Constrictor yang berasal dari benua Afrika, ular ini akan menggangu ekosistem hutan tropika di mana berlaku perebutan mangsa antara ular ini dengan ular tempatan.

Populasi pemangsa seperti tikus dalam hutan akan berkurang mendadak disebabkan oleh ular Boa yang semakin meliar. Kemudian, spesis ular ini bermaharajalela di hutan yang asing baginya. Haiwan bukan tempatan yang berupaya menggangu kitaran pemangsa-mangsa dan ekologi hutan ini dipanggil dengan nama ‘spesis ceroboh’.

Jadi bagi saya, memelihara ular banyak mudaratnya berbanding kebaikannya. Bukan saja kita menggalakkan sifat tiada belas kasihan kepada anak kucing yang menjadi santapan ular, spesis ular luar negara yang nampak ‘eksotik’ juga mampu mengancam ekologi hutan tempatan. Apatah lagi hobi sebegini menggalakkan penyeludupan spesis ular yang terlindung demi memuaskan permintaan pelanggan. Kita tidak perlukan ular sebagai haiwan peliharaan. Cukup saja biarkan haiwan pemangsa ini bebas di dalam hutan, tempat tinggal sebenar.

Kalau korang nak tahu lebih lanjut pasal alam haiwan, korang mesti dapatkan BIOLOGIA kami ni! Buku ni sebenarnya menerangkan pada korang banyak benda pasal alam kehidupan. Link Shopee: https://bit.ly/biologiashopee

RUJUKAN:

Laurie Hess, DVM; Rick Axelson, DVM. Owing a Pet Snake. Published by VCA Animal Hospitals.

Jennifer O’Connor. 26 September 2022. Here’s Why Buying Snakes—or Other Reptiles—Is a Big Mistake. PETA.

Liz Cabrera Holtz. 21 November 2022. Do Snakes Make Good Companions? World Animal Protection.

Austin S. 21 October 2022. Do snakes make good pets, actually?


Stuckie: Mumia Anjing Yang Ditemui Di Dalam Pokok

Menemui haiwan arboreal seperti burung dan tupai, sudah tidak asing lagi di dalam kerjaya seorang pembalak. Namun begitu, sepasukan pembalak dari Georgia Kraft Corporation telah membuat penemuan yang mengejutkan apabila menemui mumia seekor anjing di dalam sebatang pokok.

Insiden ini berlaku sekitar tahun 1980-an, di kawasan berhampiran sempadan negeri Georgia dan Alabama, Amerika Syarikat.

Kumpulan pembalak tersebut sedang memuatkan kayu balak dari pokok yang dikenali sebagai “Chestnut Oak” atau nama saintifiknya Quercus prinus yang telah ditebang ke dalam sebuah trak pengangkut.

Salah seorang daripada pekerja kemudian melihat ke dalam rongga pokok tersebut untuk melakukan pemeriksaan.

Alangkah terkejutnya beliau apabila mendapati bahawa terdapat mumia seekor anjing berada di dalam rongga pokok yang ditebang itu.

Mumia anjing itu juga dijumpai dalam keadaan terawet dengan sempurna; tanpa sebarang kesan yang menunjukkan bahawa proses pereputan telah berlaku.

Selain itu, keadaan mumia anjing yang dijumpai seolah memberi gambaran semasa ia berada di tempoh akhir hidupnya.

Ini berdasarkan keadaan atau posisi kaki hadapannya yang mencakar, demi untuk terus bergerak ke hadapan dalam usaha untuk melepaskan diri dari terperangkap.

Walau bagaimanapun, cubaan untuk anjing itu melepaskan diri tidak berhasil. Anjing itu kemudiannya m4ti kelaparan, akibat terperangkap di dalam rongga pokok tersebut.

Kumpulan pembalak yang sedar bahawa penemuan ini merupakan sesuatu yang sangat menakjubkan, berbuat keputusan untuk menghantar potongan kayu yang mempunyai mumia anjing tersebut kepada pakar untuk dianalisis dan dikaji dengan lebih menyeluruh.

Hasil siasatan pakar mendapati bahawa, mumia anjing tersebut adalah dari anjing pemburu atau dalam bahasa inggerisnya “Hound dog” dan hanya berusia 4 tahun ketika ia menemui ajalnya.

Berdasarkan ciri-ciri yang didapati pada mumia anjing tersebut, pakar juga berpendapat bahawa ia adalah anjing pemburu baka “American Foxhound”.

Pemeriksaan lanjut turut mendapati bahawa anjing ini m4ti sekitar tahun 1960-an.

Bermaksud, anjing ini sudah lebih 20 tahun terperangkap dan m4ti di dalam rongga pokok yang sempit itu ketika ia ditemui pada tahun 1980-an.

Menurut pakar terlibat, mungkin ia terperangkap setelah mengejar haiwan buruan melalui lubang yang terdapat pada bahagian akar pokok.

Ia kemudian terus memanjat, sehingga lah ia tersangkut apabila tiba ke bahagian rongga pokok yang semakin mengecil.

Mengapa Anjing Ini Menjadi Mumia Dan Tidak Mereput ?

Kebiasaannya, apabila manusia atau haiwan itu m4ti, proses pereputan akan mula serta merta disebabkan oleh beberapa faktor seperti kehadiran bakteria, kehadiran lembapan, dimakan haiwan atau serangga lain dan sebagainya.

Mengambil satu contoh dari segi bakteria.

Apabila hidupan itu m4ti, tubuh tiada kawalan terhadap aktiviti bakteria. Justeru ia akan menyebabkan bakteria terus membiak dan memakan tisu-tisu untuk dijadikan nutrisi.

Kesannya menyaksikan penghasilan gas dan berlakunya pereputan dari dalam. Penghasilan gas ini lah yang akan menyebabkan mayat manusia atau bangkai haiwan itu mengembung.

1. Pokok Chestnut Oak mengandungi bahan kimia yang dikenali sebagai tannin.

Tannin ini antara bahan kimia yang digunakan untuk merawat atau mengawet kulit haiwan daripada mereput, serta turut digunakan sebagai bahan pengawet dalam pembuatan patung taksidermi.

2. Posisi, bentuk pokok serta kedudukan Stuckie yang berada tinggi di dalam rongga pokok.

Rongga yang sempit dan kedudukan bangkai Stuckie terletak pada paras tinggi rongga pokok menghalang haiwan pembangkai atau pemangsa lain untuk mencapai dan memakan bangkai Stuckie.

3. Selain itu, kehadiran lubang pada akar dan pembentukan rongga pokok tersebut menyebabkan terjadinya kesan serobong atau “Chimney Effect” @ “Stack Effect”

Kesan serobong ini adalah dimana udara yang terdapat pada luar pokok itu disedut melalui lubang yang terdapat di bahagian akar pokok, menuju ke bahagian atas.

Ini menyebabkan sebarang bauan daripada bangkai Stuckie tersebar tinggi ke udara dan bukannya dari atas kebawah..

Justeru menyebabkan bau bangkai tidak dapat dihidu oleh haiwan dan dikesan serangga lain.

Pengakhiran kisah ini membawa kepada potongan balak yang mengandungi mumia Stuckie, didermakan kepada sebuah muzium iaitu Muzium Southern Forest World untuk orang ramai melihat dengan lebih dekat mumia seekor anjing yang menemui ajal secara tragis.


Ma Kyal Sin: Mengenali Semangat Juang Anak Gadis Myanmar

Pergo.lakan Myanmar memasuki hari ke-32 pada 5 Mac 2021. Ia bermula apabila Tatmadaw menumbangkan parti pemerintah negara. Liga Kebangsaan Demokrasi (NLD) gagal menghilangkan kuasa stratokrasi dinikmati Tatmadaw.

Dan pada hari ramp.asan kuasa, Tatmadaw mengisytiharkan dar.urat yang mengurniakan kuasa kepada Jeneral Min Aung Hlaing. Gandingan Win Myint dan Aung San Suu Kyi terus hilang kuasa dan dibe..rkas (Beech, 2021).

Tatmadaw membuat pendakwaan terhadap Myint dan Suu Kyi. Paling ketara, Suu Kyi dituduh menyelµdµp peralatan komunikasi untuk pasukan keselamatannya tanpa kelulusan daripada mana-mana agensi ketent.eraan (Thura & Wathan, 2021).

Walaupun COVID-19 ditunggang sebagai punca dua pemimpin demokrasi ini didakwa, semua orang tahu apa yang sedang berlaku. Tatmadaw sedang mencantas mereka.

Akar Umbi Bangun

Tatmadaw menubuhkan Majlis Pentadbiran Negara yang mendapat sokongan daripada parti pembangkang ditewaskan Suu Kyi dalam pilihan raya pada tahun 2020.

Majlis ini diketuai Min Aung Hlaing yang memegang kuasa eksekutif buat sementara.

Akar umbi tidak berpuas hati kerana lama menunggu kehidupan dibawah panji demokrasi.

Sehari selepas rampasan kuasa, sebilangan besar penjawat awam yang terdiri daripada penjawat awam membanjiri ibu negara Naypyidaw untuk menyatakan bantahan.

Rej.im Aung Hlaing berdepan dengan kebangkitan rakyat: “jangan iktiraf, jangan sertai”.

Myanmar dijangka kehilangan 75 peratus daripada penjawat awam negara (Paddock, 2021).

Mogokan disambung dalam kalangan tenaga buruh biasa pula. 100,000 orang guru menyokong semangat anti-Tatmadaw dan tidak segan menyatakannya melalui mog.okan berani.

Pelombong kuprum pun tidak rela dipimpin Tatmadaw, apatah lagi pelantikan politik dibawah Suu Kyi. Paling panas di medan penentangan ialah barisan pelajar yang keras lagi melawan.

Salah seorang ialah Ma Kyal Sin, anak gadis yang mencintai taekwondo, masakan pedas dan gincu merah.

Kyal Sin merupakan imej anak muda yang lantang menentang golongan dinosaur politik bersen.jata. Beliau membawa mesej mudah yang tertera pada bajunya: “Everything will be OK” (semua baik-baik saja nanti).

Tetapi pada 3 Mac, Myanmar dikejutkan dengan berita panas: Kyal Sin telah dite.mbak di bahagian kepala semasa membantah. Pada hari itu, 38 orang ma.ti dibµnµh… Kyal Sin salah satunya.

Mengenang Keberanian Ma Kyal Sin

Untuk meleraikan bantahan besar-besaran, pihak keselamatan melepaskan gas peme.dih mata.

Kyal Sin memec.ahkan sebuah paip air untuk kegunaan peserta bantahan. Semua boleh mencuci mata mereka. Beliau juga telah membaling kelon.gsong gas ke barisan polis. Apabila pihak polis membalas dengan temb.akan, Kyal Sin menjerit, “duduk! Takut terkena tem.bak!”

Sebelum polis meneruskan serangan, Kyal Sin didengari dalam sebuah video. “Kami takkan lari! Tak perlu tumpahkan darah!” Kemudian, beliau terkena temb.akan (Reuters, 2021).

Suara Dunia Berkumandang

Tidak pasti selama mana situasi ini akan berterusan. Myanmar memang tidak jemu dengan kebangkitan rakyat menentang kuasa ten.tera.

Tambah pula dengan dunia yang semakin berglobalisasi, semua negara tidak menyukai kon.flik. Amerika Syarikat mungkin tidak masuk campur, jika Donald J. Trump memenangi pilihan raya demikian hari.

Namun pelantikan Joe Biden bermakna Amerika Syarikat akan lebih lan.tang di peringkat global. Dan beliau sudah menyusun langkah sekatan ekonomi.

Jangankan Amerika Syarikat – negara-negara Asia Tenggara pun tidak senang duduk.

Malaysia membuat gesaan supaya Aung San Suu Kyi dibebaskan dengan segera (FMT, 2021).

Singapura pula menyatakan kebimbangan setelah melihat keadaan di Myanmar. Dan China juga menegur dengan permintaan supaya Myanmar menyelesaikan masalah tanpa menumpahkan dar.ah lagi (Tiezzi, 2021).

Ada satu sebab jelas yang menyebabkan negara-negara luar masuk campur. Malaysia misalnya menerima pelarian sangat ramai daripada Myanmar.

Ramp.asan kuasa Tatmadaw menyukarkan usaha Malaysia untuk mengembalikan jumlah pelarian ini.

Jadi secara tidak langsung, kejatuhan kerajaan Suu Kyi memberikan impak tidak diingini kepada kerajaan Malaysia yang sedang bergelut untuk memutuskan rantaian kebolehjangkitan COVID-19.

Jika masalah tidak selesai, krisis pelarian Myanmar hanya akan menjadi keruh.

RUJUKAN:

Beech, H. (2021, Januari 31). Myanmar’s Leader, Daw Ang San Suu Kyi, Is (ditapiskan) Amid (ditapiskan). The New York Times.

FMT. (2021, Mac 2). Release Suu Kyinow, Malaysia tells Myanmar.

Paddock, R.C. (2021, Februari 15). ‘We Can Bring Down the (ditapiskan): Myanmar’s Protesting Workers Are Unbowed. The New York Times.

Reuters.  (2021, Mac 4). ‘Everything will be OK’: (ditapiskan) Myanmar teen’s T-Shirt slogan spurs (ditapiskan). .

Thura, M., & Wathan, M. (2021, Februari 3). Myanmar State Counsellor and President charged, (ditapiskan) for 2 more weeks. Myanmar Times.

Tiezzi, S. (2021, Mac 2). China responds to (ditapiskan) in Myanmar with deafening silence. The Diplomat.


Siapa Pencetus Idea Tubuh Pustaka P.Ramlee?

Sekitar tahun 1983 setelah 10 tahun pemergiannya, P.Ramlee seolah-seolah masih hidup dan ianya dapat dirasakan oleh segenap lapisan masyarakat pada ketika itu. Namanya terus menjadi sebutan. Filem lakonaan dan arahannya terus ditayangkan di kaca televisyen.

Masyarakat ketika itu masih lagi kagum dengan kebolehan dan ketokohan yang ada pada P.Ramlee. Begitu juga dikalangan kanak-kanak pada ketika itu yang tidak pernah mengenal atau berjumpa dengan P.Ramlee tetapi boleh terpesona apabila menonton filem P.Ramlee dan menghafal dialog-dialog di dalam filem P.Ramlee. Perkara ini masih lagi berlarutan sehingga ke hari ini jika tidak masakan ada dikalangan anak muda hari ini memberi nafas baru kepada karya-karya P.Ramlee. Ini bermakna kepekaan terhadap P.Ramlee masih subur dikalangan generasi muda masa kini.

Oleh kerana nama P.Ramlee itu tidak mampu untuk dilupakan dan ianya sangat sinonim dengan masyarakat berbilang bangsa di dalam negara pada ketika itu, Kerajaan Malaysia telah mengambil pendekatan untuk mengabadikan nama P.Ramlee sebagai satu simbol ingatan bagi mengenangkan jasanya. Dengan pendekatan itu maka lahirlah “Jalan P.Ramlee”, “Auditorium P.Ramlee” dan juga “Pawagam P.Ramlee”.

Apabila perkara ini dilihat sangat membantu untuk memelihara nama P.Ramlee supaya ianya dapat dikenali kepada generasi akan datang, Kerajaan Malaysia melalui Kementerian Kebudayaan Belia dan Sukan dibawah kepimpinan Encik Anwar Ibrahim (sekarang Datuk Seri), telah mengambil daya usaha menubuhkan Pustaka Peringatan P.Ramlee yang telah dilancarkan pada 27 Febuari 1984. Idea asal penubuhan Pustaka Peringatan P.Ramlee ini datangnya dari Encik Anwar Ibrahim sendiri yang telah mengarahkan Arkib Negara Malaysia menjadi seketeriat perlaksanaan projek Pustaka Peringatan P.Ramlee ini.

Oleh kerana pencetus idea sehingga tertubuhnya Pustaka Peringatan P.Ramlee ini datang dari Encik Anwar Ibrahim sendiri dan sebagai Menteri yang dipertanggungjawabkan memelihara nilai kebudayaan bangsa Melayu secara khusus dan masyarakat Malaysia secara amnya, P.Ramlee adalah objek yang paling penting dan sangat berkaitan dengan pendirian Encik Anwar Ibrahim. Menurut beliau, sebagai rakyat Malaysia kita harus memberi penghormatan kepada P.Ramlee di atas sumbangan dan jasanya di dalam industri seni filem dan muzik. Kerana P.Ramlee tidaklah dinilai sebagai seorang pelakon dan penyanyi semata-mata tetapi saya (Anwar Ibrahim) memandang beliau dari sudut yang lebih besar. Atas sebab itu Encik Anwar Ibrahim telah mengarahkan institusi-institusi perfileman seperti SENIMAN dan PAPITA serta ahli keluarga P.Ramlee memberi kerjasama kepadaa Arkib Negara untuk merealisasikan usaha ini.

Sekarang sudah 33 tahun Pustaka Peringatan P.Ramlee tersergam indah dan kadang kala sunyi sepi di Jalan Dedap. Individu yang menjadi pencetus idea penubuhannya juga sudah tidak lagi menjadi pemimpin di dalam kerajaan. Tetapi bagi saya usaha ini bukanlah usaha seorang pemimpin yang hanya melaksanakan tanggungjawab sebagai seorang Menteri sahaja, tetapi sebagai satu rasa dan jiwa seorang anak jati negeri kepada tokoh yang berasal dari negeri yang sama.

Sumber :

P.Ramlee Seniman Agung (1986) – ABI

Filem Melayu Dahulu Dan Sekarwng (1987) – ABI

Kelab Filem & Muzik Melayu Klasik


Jejak Pahlawan Sarawak: PWII Abang Bolhi Bin Abang Doladi

PENGORBANAN anggota perajurit negara jangan pernah dipandang sepi kerana mereka menabur bakti mereka tanpa mengira tempat dan masa. Selagi kudrat mereka diperlukan atas nama keamanan sejagat, disitulah halatuju mereka biarpun jauh beribu batu dari kampung halaman yang tercinta.

Abang Bolhi bin Abang Doladi, begitulah namanya seorang anak Sarawak berketurunan Melayu yang merupakan antara anggota perajurit anak Sarawak yang pernah bertugas di Malaya suatu ketika dahulu. Difahamkan di ketika menyertai satu operasi ketenteraan membasmi komunis durjana di Perak, beliau mengalami kecederaan teruk namun seperti perumpamaan lama “alah bisa setegal biasa” setiap peristiwa hitam bukanlah titik noktah untuk tidak lagi berkhidmat sebaliknya beliau tetap meneruskan kerjayanya sebagai seorang tentera sehinggalah tempoh perkhidmatannya tamat sebagai seorang Pegawai Waran II.

Sekitar Jun 1971, Abang Bolhi yang pada ketika itu menganggotai Rejimen 4th Renjer telah dihantar ke Sungai Kinding di Chemor, Perak berdasarkan kepada laporan yang diterima daripada Orang Asli di sana yang melihat kelibat 30 ke 60 orang berpakaian seragam hijau di kawasan penempatan mereka. Menjelang tengahari pada tanggal 12 Jun 1971 kesemua unit platun Charlie diketuai oleh Kapten Mohana Chandran telah mula membuat rondaan di seluruh kawasan tersebut.

Setelah memastikan kesemua perimeter kawasan selamat barulah unit platun Charlie mula membina “base camp” mereka di Sungai Kinding. Hasil daripada maklumat awal daripada rondaan sememangnya di lokasi tersebut merupakan antara kawasan perkhemahan gerila komunis sebelumnya. Ini kerana unit rondaan platun Charlie telah menemui ada beberapa helai baju berwarna hijau disembunyikan disebalik batu-batuan di kawasan tersebut.

Dek kerana hari sudah menjelang malam dan gelap, maka Kapten Mohana sebagai ketua platunnya telah mengarahkan kesemua mereka untuk berehat panjang. Ini kerana pada keesokannya kelak sudah tentu operasi mereka akan lebih diperhebatkan lagi. Tenaga yang banyak akan diperlukan kerana bukanlah senang untuk menjejak dan mungkin juga akan ada berbalas tembakan dengan komunis sekiranya mereka bersua kelak.

Menjelang pagi seperti yang dirancangkan iaitu pada tanggal 13 Jun, Kapten Mohana telah membahagikan unit platun Charlie kepada tiga kumpulan dengan setiap kumpulan mempunyai lima anggota didalamnya. Ketiga-tiga kumpulan ini telah diarahkan untuk membuat rondaan pada tiga arah haluan yang berbeza. Abang Bolhi sebagai seorang renjer pada masa itu ditugaskan untuk menyertai kumpulan dibawah pimpinan Kapten Mohana bersama-sama dengan Lans Koperal Rahman, Prebet Bajau dan Prebet Ali Mat.

Pada sebelah tengahari ketika menyelusuri denai-denai hutan di Sungai Kinding inilah iaitu pada satu aliran anak sungai kecil yang mana ketika itu Abang Bolhi sedang cuba mengisi air ke dalam bekas airnya telah menerima satu isyarat daripada ketuanya. Tanpa membuang masa dengan gerak yang senyap, beliau telah menghampiri Kapten Mohana. Bersembunyi di belakang pohon yang besar itulah, kedua-duanya mampu melihat ada kelibat dua orang gerila komunis sedang merapati mereka.

Sejurus selepas itu tanpa mampu membuat sebarang strategi serangan, mereka sebenarnya sudahpun diserang terlebih dahulu oleh kumpulan komunis. Di saat itulah hamburan peluru menerjah kepada kumpulan Abang Bolhi tanpa ada belas ihsan. Dan sudah tentu biar nyawa melayang sekalipun, serangan balas tetap mereka lakukan.

Di dalam keriuhan peluru bertali arus itulah, Abang Bolhi yang fokus menghalakan mesingannya merasakan kesakitan pada bahagian belakang dan tapak tangan kanannya. Apabila melihat kepada kecederaannya barulah diketahui bahawa peluru musuh telah berjaya menembusi bahagian belakang kanannya sementara tapak tangan kanannya juga turut berlubang. Kerana kesakitan yang amat sangat baharulah dia mengambil inisiatif untuk dengan merangkak semampu yang boleh untuk sampai ke bahagian pohon yang lebih besar untuk berlindung.

Dikatakan Abang Bolhi tiada jalan lain selain hanya mampu menembak apa adanya di sebalik pohon selagi kudrat masih ada. Sementara itu, rakan-rakannya yang lain terus-terusan berbalas tembakan dan untung nasib mereka langsung tidak diketahui oleh Abang Bolhi pada masa itu. Akibat kecederaan parah itu juga menyebabkan Abang Bolhi tidak mampu bergerak malah sehingga tiada lagi kedengaran bunyi tembakan kedua belah pihak, beliau masih hanya kaku di situ.

Pada masa itulah beliau yang tidak tahu apa-apa telah menyerahkan seluruh jiwa raganya kepada Allah untuk keselamatan dirinya. Ini kerana sekiranya gerila komunis menemui beliau yang masih bernyawa pada ketika itu, sudah tentu akan diseksa atau dibantai dengan senjata. Dikatakan hampir tiga hari lamanya beliau berlindung di pohon besar tersebut baharulah berjaya diselamatkan oleh pasukan penyelamat dari unit Bravo yang datang memberikan bantuan.

Hanya selepas berada di “base camp” baharulah Abang Bolhi diberitahu mengenai keadaan anggota unit platunnya. Kapten Mohana iaitu ketua platunnya telah terkorban sebagai bunga bangsa dalam serangan itu manakala Prebet Bajau pula turut cedera parah. Hanya rakan anggotanya Lans Koperal Rahman dan Prebet Ali Mat yang tidak menerima kecederaan.

Begitulah ceritanya seorang anak Sarawak yang juga penerima Pingat Kepujian Perutusan Keberanian (KPK) dari Yang Dipertuan Agung atas keberaniannya di dalam satu operasi yang dinamakan Operasi Iblis, Hulu Kinta, Perak 1971. Pengorbanan dan keberanian anggota perajurit seperti PWII Abang Bolhi bin Abang Doladi dilupa jangan. Jika tidak kerana mereka, sudah tentu kita tidak mampu seaman sekarang.

Lest We Forget!

-HB-

#KamekSayangSarawakBah

Rujukan:

1. Borneo Post, 3 November 2013 by Johnson K. Saai – The Unsung Hero Seek A Better Deal http://www.theborneopost.com/2013/11/03/an-unsung-hero-seeks-a-better-deal/

2. Ops Iblis: Di Bawah Hujan Peluru – The Patriot https://www.thepatriots.asia/archives/2725

3. Keberanian Dan Pengorbanan – Army Of Malaysia http://armyofmalaysia.blogspot.my/2013/05/keberanian-dan-pengorbanan-senarai-anak.html


Mumia Gunung San Pedro Yang Dizalimi Orang Asli

Sebut saja mumia, ramai membayangkan mumia dari era Mesir Purba atau mumia yang terhasil secara tidak sengaja seperti mumia Tollund. Tetapi terdapat satu mumia yang mencetuskan pelbagai persoalan sehingga hari ini. Mumia yang dimaksudkan ialah mumia Gunung San Pedro atau Pedro.

Mumia ini dikatakan ditemui di kawasan Pergunungan San Pedro, Wyoming sekitar tahun 1934 oleh dua orang pelombong emas yang sedang mencari mineral berharga itu. Tatkala dua pelombong ini sibuk menggali dan meletupkan sebahagian kawasan San Pedro untuk mendapatkan emas, tiba-tiba mereka menemui sebuah gua kecil yang tersembunyi di sebalik sebuah batu tongkol yang besar.

Batu tersebut kemudiannya diletupkan bagi membolehkan mereka melihat apa di dalam gua kecil berkenaan. Alangkah terkejutnya mereka apabila mendapati terdapat sebuah mumia orang kerdil dalam gua berkenaan. Melihat usia mumia berkenaan, ia kelihatan telah berada di situ untuk satu tempoh yang lama.

Sebaik saja penemuan mumia misteri ini dilaporkan, ia mencetuskan pelbagai kontroversi. Ada mendakwa cerita mumia kerdil ini sengaja diada-adakan kononnya bagi menarik pelaburan yang diperlukan dua pelombong tersebut untuk meneruskan operasi mereka. Bagaimanapun, mereka menegaskan penemuan tersebut memang benar berlaku dan bersedia membenarkan para saintis mengkaji mumia misteri ini.

‘Pedro’, gelaran yang diberi kepada mumia berkenaan mempunyai ketinggian 16.5 cm (untuk posisi duduk) dan 35.56 cm (untuk posisi berdiri). Pemeriksaan yang dijalankan para saintis terhadap mumia itu turut mendapati ia terpelihara dengan baik termasuk kuku jarinya yang masih utuh. Jika diamati dari segi rupa, ‘Pedro’ mempunyai rupa seperti lelaki tua dengan hidung kemek dan kulit yang berkedut.

Dan ini membawa kepada satu lagi kontroversi: usia sebenar mumia berkenaan semasa ia menghembuskan nafas terakhir. Selepas melihat imbasan sinar-X pada ‘Pedro’, sesetengah ahli arkeologi percaya mumia ini sebenarnya janin atau bayi yang mati sejurus ia dilahirkan. Bagaimanapun, pandangan tersebut dibantah ramai pihak di mana mereka percaya mumia tersebut sebenarnya seorang lelaki dewasa dengan julat umur antara 15 hingga 65 tahun.

Imbasan sama turut mendedahkan ‘Pedro’ mempunyai set gigi yang tajam dan terdapat kesan makanan dalam perutnya dipercayai daging mentah. Saintis yang menjalankan pemeriksaan percaya punca kematian mumia ini ialah akibat dipukul. Ini berdasarkan penemuan keretakan pada tengkorak, tulang-tulang yang patah dan kecederaan pada saraf tunjang.

Tidak mustahil mumia San Pedro ini dianggap bukti terbaik makhluk mitologi yang terkenal dalam kalangan orang asli Amerika (Native American) yang dikenali sebagai orang kerdil. Orang kerdil ini dikatakan suka mengusik sesiapa yang melihat mereka termasuk menyanyi dengan tujuan mendorong orang yang melihat mencari kedudukan mereka. Selain itu, orang kerdil juga amat suka kepada kanak-kanak dan bersedia menjaga mereka sekiranya mereka diabaikan dalam hutan atau datang dari keluarga yang bermasalah.

Orang kerdil dikenali dengan banyak nama mengikut puak-puak orang asli Amerika. Antara nama mereka ialah Chaneque (orang Aztec), Alux (orang Maya), Ishigaq (orang Inuit), Jogahoh (orang Iroquois) dan Nunnupi (orang Commanche). Sesiapa yang melihat mereka akan diminta merahsiakan kewujudan mereka. Sekiranya si polan berbuat demikian, maka orang kerdil akan membantunya sekiranya dia atau keluarganya dalam kesusahan.

Melihat gua yang menempatkan ‘Pedro’ yang ditemui pada 1934, ia turut menjelaskan bagaimana ia terpelihara selama bertahun-tahun tanpa gangguan manusia. Ini kerana mengikut kepercayaan orang asli Amerika, orang kerdil dianggap pengacau dan tidak patut diganggu lebih-lebih lagi di kawasan gua. Ini kerana gua dikatakan tempat tinggal makhluk mitologi yang aneh itu.

Tetapi bagi menjawab persoalan ini, ‘Pedro’ perlu diuji dengan pelbagai pemeriksaan saintifik bagi mengesahkan kesahihan kisah orang asli Amerika ini. Malangnya, itu amat sukar dilakukan kerana tidak diketahui siapa pemilik sebenar mumia berkenaan.

Selepas dipamerkan di pameran-pameran tepi jalan pada 1940-an, ‘Pedro’ kemudiannya dimiliki oleh seorang lelaki bernama Ivan Goodman. Selepas Goodman meninggal dunia pada 1950, pemilikannya diambil alih oleh seorang lelaki bernama Leonard Walder/Waller. Sejak itu, kelibat mumia berkenaan tidak lagi dilihat sehingga hari ini. Selagi ‘Pedro’ belum muncul, selagi itu saintis dan pengkaji akan terus berspekulasi berkenaan mumia misteri itu.

RUJUKAN

Fugleberg, J. (2013, 31 Oktober). The Mysterious Pedro Mountain Mummy. Atlas Obscura.

Reese, M.R. (2020, 19 Mac). The Mystery of the San Pedro Mountains Mummy. Ancient-Origins.


Covid-19: Peluang Politikus Untuk Mendapatkan Kuasa?

Mac 11 2020, World Health Organisation atau dikenali sebagai WHO mengisyhtihar Covid-19 sebagai satu pandemik selepas ianya dikesan tidak mempunyai vaksin. Covid-19 yang kini telah mer4gvt lebih daripada 1 juta ny4w4 seluruh dunia ternyata amat membimbangkan, tidak terkecuali, rakyat Malaysia yang kini menghadapi gelombang ketiga Covid-19.

Namun, persoalannya, adakah ahli-ahli politik benar takut akan pandemik ini, atau mereka hanya menggunakan pandemik ini sebagai satu peluang untuk perebutan kuasa.

Pilihan raya negeri Sabah yang dianjurkan pada 26 September 2020, memberi gambaran yang amat jelas bahawa pandemik ini bukan penghalang untuk ahli-ahli politik menentukan nasib mereka.

Pilihan raya negeri yang serba sedikit menjadi faktor kepada peningkatan jumlah kes positif Covid-19, mendatangkan kemarahan kepada sesetengah rakyat yang terjejas teruk dalam usaha untuk memutuskan rantaian Covid-19 ini.

Aneh jika kita fikirkan “wakil rakyat” ini benar-benar peduli rakyat sehingga mereka sanggup meletakkan nyawa rakyat yang sepatutnya dibela demi kepentingan masing-masing.

Tidak ketinggalan, Episod demi episod, Dato’ SSeri Anwar Ibrahim sekali lagi mengeluarkan kenyataan rasmi untuk menghadap Yang di-Pertuan Agong dengan yakin kali ini, beliau dapat membentuk kerajaan secara “simple majority” atau majoriti mudah selepas beliau nyatakan terdapat sokongan padu daripada ahli-ahli Dewan Rakyat blok kerajaan.

Walaubagaimanapun, nama-nama yang tersenarai telah menafikan sokongan mereka terhadap Dato Sri Anwar Ibrahim. Apakah kesudahan dilema perebutan jawatan Perdana Menteri ini? Adakah Pilihan Raya umum akan diadakan dalam masa terdekat?

Secara rasional, hanya orang gila kuasa sahaja yang sanggup merisikokan ny4w4 rakyat demi kepentingan peribadi dengan alasan “untuk rakyat”. Dengan peningkatan jumlah kes, pilihan raya umum tidak sepatutnya menjadi salah satu pilihan atau jalan penyelesaian dilema perebutan kuasa.

Jika kenyataan yang dikeluarkan Dato Seri Anwar Ibrahim tidak dapat dibuktikan secara menyeluruh, Yang di-Pertuan Agong mungkin perlu menjalani sistem yang sama seperti awal tahun 2020 atau lebih dahsyat, pembubaran parlimen.

Dari sudut undang-undang, jika perdana menteri tidak lagi mendapat kepercayaan majoriti ahli Dewan Rakyat, beliau hendaklah meletak jawatan melainkan jika atas permintaan beliau, parlimen perlu dibubarkan.

Pilihan ini termaktub dalam perkara 43(4) Perlembagaan Persekutuan. Namun, seperti yang digariskan dalam perkara 43(4), Perdana Menteri hanya diberi ruang untuk memohon agar parlimen dibubarkan.

Ini membuka dua kemungkinan yang akan berlaku, antara Dato Sri Anwar Ibrahim dapat membuktikan majoriti sokongan ahli Dewan Rakyat dan mengangkat sumpah sebagai Perdana Menteri ke 9 atau parlimen dibubarkan dan pilihan raya umum akan diadakan.

Mengikut proses undang-undang, kuasa pembubaran parlimen terletak pada kuasa budi bicara Yang di-Pertuan Agong seperti yang digariskan dalam perkara 40(2)(b) di mana Tuanku mempunyai kuasa untuk tidak memperkenan permintaan bagi pembubaran parlimen.

Ini bermakna, Yang di-Pertuan Agong diberi kuasa mutlak untuk membubarkan parlimen sekiranya mendapat permintaan daripada Perdana Menteri itu sendiri. Persoalannya, mahukah Perdana Menteri membuat permintaan untuk membubar parlimen jika benar beliau telah hilang majoriti?

Secara tidak langsung, merisikokan lebih banyak jumlah kebolehan v1rus ini berjangkit dan usaha untuk memutuskan rantaian Covid-19 sekali lagi, gagal.

Tidak mustahil jika dalam masa satu tahun, Malaysia mungkin menerima lebih dari 2 perdana menteri. Melihat sistem demokrasi berpalimen ini secara menyeluruh, ia mengamalkan konsep yang lebih fleksible dan secara tidak langsung, membuka peluang untuk ahli-ahli politik berebut kuasa dan kedudukan.

Secara konklusif, keadaan sekarang yang makin kritikal, tambahan pula dengan menteri dan ahli-ahli politik lain yang diuji positif Covid-19 membuktikan bahawa sesetengah pihak memang tidak peduli dengan pandemik ini. Mungkin “mereka” yang kurang peduli tentang pandemik ini masih tidak sedar bahawa mereka berdiri di atas cukai rakyat.

Dengan itu, tanda tanya untuk meletak pilihan raya umum sebagai satu pilihan mengatasi dilema politik ini, secara logik, sangatlah tidak wajar. Dengan kondisi ekonomi Malaysia yang semakin teruk, ianya tidak akan bermanfaat sepenuhnya daripada pilihan raya umum sekiranya dianjurkan dalam masa terdekat.

Namun, dari akar umbinya, undang-undang hanya badan panduan untuk kemudahan sistem dari kecil hingga yang paling besar. Beban untuk berfikir dan membuat keputusan secara rasional terletak sepenuhnya pada pihak yang bertanggungjawab.

Eloklah pihak-pihak yang telah diberi mandat oleh rakyat berganding bahu dan hentikan desakan atas nama “rakyat” kerana, pandemik ini bukanlah satu arena peluang untuk ahli-ahli politik berebut kuasa di kala ribuan rakyat terjejas.


Mexico City Sedang Tenggelam

Kebiasaannya, sebut saja bandaraya yang akan tenggelam, nama Singapura dan Jakarta yang terpacul di kepala. Dua bandaraya ini merupakan antara lokasi yang diancam kenaikan paras air laut global dan trend ini sememangnya membimbangkan pemerintah Singapura dan Indonesia. Tetapi kita tidak pernah menyangka Mexico City tersenarai dalam senarai bandaraya yang akan tenggelam!

Sejak satu abad yang lalu, Mexico City semakin tenggelam gara-gara tindakan para pemerintahnya membuang air daripada tanah yang menjadi asas bandaraya berkenaan. Dan berdasarkan analisis terkini yang diterbitkan dalam jurnal JGR Solid Earth, Mexico City kini berdepan kadar penenggelaman sebanyak 50 cm setiap tahun dan tiada cara untuk menghentikan proses tersebut.

Mengikut sejarah ibu negara Mexico itu, ia dibina di atas tapak ibu kota Empayar Aztec yang terkenal, Tenochtitlan. Tenochtitlan musnah dibakar pihak Sepanyol semasa fasa terakhir kempen pengepungan yang digerakkan oleh pemimpin mereka, Hernan Cortes pada Ogos 1521.

Selepas berjaya menamatkan tentangan pihak Aztec yang diketuai Cuachtemoc, saki-baki bangunan Aztec diruntuhkan dan digantikan oleh bangunan-bangunan yang diinspirasikan daripada seni bina Eropah. Tenochtitlan turut dinamakan semula sebagai Mexico kerana bagi orang Sepanyol, ia jauh lebih mudah disebut daripada Tenochtitlan. (Marroqui, J.M (1969))

Bagaimanapun, pihak Sepanyol secara tidak sedar telah melemahkan asas Mexico City sejak dari awal lagi. Ini kerana seperti Tenochtitlan, ia merupakan sebuah pulau buatan manusia dengan menggunakan sistem chinampas. Bagi membolehkan orang Aztec mendapatkan bekalan air minuman, mereka turut membina sistem empangan untuk mengasingkan air masin dari tasik dari memasuki saluran air tawar menerusi sumber air hujan. Sistem empangan ini juga membantu mereka mengawal paras air tasik dengan mudah sekaligus dapat menyelesaikan isu banjir yang dihadapi kota berkenaan. (Senturk, 1994)

Begitupun, semua itu berubah selepas kempen pengepungan yang digerakkan Cortes dari Mei hingga Ogos 1521. Aktiviti pengepungan menyaksikan banyak empangan musnah dan sistem empangan Aztec tidak dibina semula oleh pihak Sepanyol semasa menggerakkan pembinaan Mexico City. Sejak itu, ibu negara Mexico itu sentiasa berdepan dengan masalah banjir yang tidak berkesudahan.

Menjelang tahun 1900, Mexico City berdepan kadar penenggelaman sebanyak 9 cm setahun. Tetapi menjelang dekad 50-an, ia meningkat kepada 29 cm setahun sekaligus memaksa kerajaan mengehadkan bilangan air yang diambil dari kawasan bawah tanah. Menurut penulis kajian Estelle Blauchard, walaupun ia membantu mengurangkan kadar penenggelaman, ia langsung tidak membantu menghentikan proses tersebut.

Pada awalnya, kadar penenggelaman kembali semula kepada 9 cm setahun. Tetapi sejak 20 tahun lepas, ia kini mencecah 50 cm setahun di sesetengah kawasan di Mexico City. Dan terkini, pasukan pengkaji yang diketuai Blauchard percaya pengambilan air bawah tanah sudah tidak mempengaruhi kadar penenggelaman tanah kota berkenaan.

Kesimpulan pasukan pengkaji ini dicapai selepas menggabungkan data rekod selama 115 tahun dengan data peralatan moden seperti Radar Apertur Sintetik Interferometer (INSAR) (24 tahun) dan GPS (14 tahun). Analisis mereka mendapati lapisan tanah liat kota tersebut kini termampat sebanyak 17% dan dijangka sukar kembali kepada keadaan asal. Sekiranya keadaan ini berterusan, Mexico City bakal berdepan kadar penenggelaman sebanyak 30 meter dalam tempoh 150 tahun.

Dalam kajian sama, Blauchard menambah kadar penenggelaman akan terus wujud melainkan paras air dibawa kembali ke paras cetek. Begitupun, mereka meragui kejayaan pelan tersebut dapat menghentikan proses penenggelaman Mexico City berikutan ia mengalami kehilangan paras ketinggian yang besar dan kehilangan kapasiti penyimpanan akuitard.

Ketika ini, Mexico City merupakan kawasan metropolitan ke-11 terbesar di dunia dan terbesar di Amerika Utara dengan populasi 21 juta orang. 70% bekalan air minumannya diambil dari perigi-perigi bawah tanah di sepanjang Lembah Mexico.

RUJUKAN

Carpineti, A. (2021). Mexico City Is Sinking Faster Than Ever And There’s No Hope It Can Be Reversed. IFLScience.

Senturk, F. (1994). Hydraulics of Dams dan Reservoir. Water Resources Publication. Halaman 6.
Marroqui, J.M (1969). La Ciudad de Mexico. Mexico City: Ayuntamiento del Distrito Federal. Halaman 21-25.


Perkenalkan Wisel Purba Berbunyi Jeritan Manusia

Persepakatan dan silaturahim dalam kalangan altepetl telah membangkitkan sebuah tamadun yang tidak lekang dek masa.

Asalnya bersendirian secara berzaman, bandar-bandar berdaulat dalam kalangan suku asli Mexico bersatu sampai terjalinkan sebuah konfederasi dan kemudian empayar.

Kesan ditinggalkan Aztec wajar dibincangkan, kerana legasi yang masih wujud. Asal-usul bangsa Aztec walau bagaimanapun masih lagi dalam bentuk lagenda, bahawa mereka berasal daripada tanah air bernama Aztlan.

Tiada siapa tahu lokasi sebenar Aztlan, kecuali mungkin pertengahan Mexico.

Tetapi semua orang tahu bahawa suku ini membangunkan sebuah kota bernama Tenochtitlan.

Apa yang mungkin tidak tahu ialah – kota ini dibangunkan atas perintah daripada dewa Huitzilopochtli yang mewahyukan penyembahan pep3r4ngan, matahari dan peng0rb4nan manusia. Inilah dewa rasmi negara Tenochtitlan bagi bangsa Aztec.

Wahyu Huitzilopochtli kepada suku tempatan berbunyi mudah: cari sebuah tempat yang seekor helang gergasi sedang mem4k4n ular di atas sebuah pokok kaktus. Dan mereka menemui tempat tersebut pada tahun 1325.

Tetapi Tenochtitlan terpaksa membayar ufti kepada Azcapotzalco dulu (Jarus, 2017). Tidak lama kemudian, Tenochtitlan menjadi kuasa dominan sebagai bandar paling berkuasa rantau.

Populasinya mencanak antara 200,000 hingga 400,000 orang, hampir sama seperti Konstantinopel, Paris dan Venice (Aguilar-Moreno, 2007) dan lima kali ganda lebih ramai daripada London sendiri.

Tenochtitlan kemudian membentuk persekutuan bersama kota-kota Texcoco dan Tlacopan untuk menguasai rantau dan berkongsi ufti. Kemahiran diplomasi dan kesinambungan pertanian membolehkan Aztec mekar.

Mereka pula menggunakan kedua-dua jenis calendar yang mengandungi 260 hari dan juga 365 hari setahun untuk memenuhi kehendak agama dan musim.

Kehebatan sebegini tentu sekali bermakna Aztec mempunyai kelengkapan dari segi peralatan. Suku ini sudah hidup sejak Zaman Gangsa lagi.

Ribuan tahun mereka hidup tanpa logam, dengan cara mendapatkan andesite dan obsidian – kedua-duanya batu diperolehi daripada gunung berapi, untuk dijadikan alat mem0t0ng.

Tetapi kemahiran peralatan Aztec tidak terhenti di situ sahaja. Sebaik-baik dalam berp3r4ng (walaupun tewas pada tangan Sepanyol), mereka juga pandai meny3r4ng secara psikologi.

Meruntuhkan jiwa mvsvh sebelum hayunan p3d4ng dan layangan p4n4h pertama sememangnya baik dalam pep3r4ngan – dan Aztec mempunyai satu alat khusus untuk perkara ini.

Memperkenalkan wisel bangsa Aztec yang ditemui dalam sebuah kuil dewa angin Ehecatl.

Ia mungkin kelihatan macam sebuah curut berhias. Tetapi kegunaannya bukan untuk menghisap. Sebaliknya, ia harus ditiup… dan bunyi yang keluar pula 100 peratus seperti lolongan manusia.

Inilah sebuah wisel yang mengeluarkan bunyi jeritan. Jika 100 orang meniup wisel ini di dalam teduhan pokok, sesiapa sahaja yang berada di kawasan akan terdengar seolah-olah 100 orang sedang menjerit seperti sedang dis1ks4.

Selalunya wisel ini digunakan semasa majlis rasmi atau pert3mpur4n.

Kalau dalam majlis rasmi, ia ditiup sebelum m4ngs4 dibvnvh untuk membantu peralihan rohnya ke alam lain.

Bunyi wisel ini boleh didengari dalam video ini:

Mungkin disebabkan itulah Aztec pernah bangkit menjadi kuasa yang gemilang di Mexico.

Sesiapa yang pandai bermain psikologi sebenarnya memenangi sebuah pert3mpur4n sebelum permulaan lagi.

Setiap kemenangan akan menyebarkan pengaruh untuk digeruni mvsvh.

Orang zaman dulu pula sangat terkenal menokok tambah suatu cerita, dan semua boleh bayang bagaimana wisel ini meruntun jiwa semua yang menentang Aztec dulu.

RUJUKAN:

Aguilar-Moreno, M. (2007). Handbook to Life in Aztec World. Oxford University Press. Halaman 218.

Jarus, O. (2017, Jun 15). Tenochtitlán: History of Aztec Capital. Live Science.


10 Operasi Gila KGB

MOUSTAPHA ABBAS

Bila kita berbicara tentang Jawatankuasa Keselamatan Negeri atau KGB, seperti mana Agensi Perisikan Pusat (CIA), mereka mempunyai rahsia tersendiri terutama berkenaan operasi sulit di seluruh dunia, merangkumi aktiviti daripada penculikan sehingga pembunuhan. Kebanyakan rahsia KGB diketahui umum atas jasa seorang juru arkib KGB, Kolonel Vasili Mitrokhin yang berkhidmat dengan agensi tersebut selama 30 tahun sebelum berpaling tadah dan berpindah ke Britain di mana beliau menyerahkan lebih 25 ribu dokumen arkib KGB kepada Perkhidmatan Perisikan Rahsia (SIS) atau lebih popular sebagai MI-6. Di sini, saya akan menceritakan serba sedikit sesetengah operasi KGB yang menakutkan atau dalam sesetengah kes, melucukan.

1. SERANGAN KE ATAS INFRASTRUKTUR AMERIKA

Figure 1: Antara sasaran utama KGB semasa operasi ini ialah Empangan Hungry Horse di Montana.

Bukanlah satu perkara asing bagi mana-mana kuasa asing yang berperang atau bertegang urat untuk mensabotaj kemudahan atau infrastruktur yang dimiliki musuh dengan niat mencetuskan huru-hara, menjejaskan ekonomi atau melemahkan pertahanan yang dimiliki. Bagi KGB, menerusi dokumen arkib antara tahun 1959 sehingga 1972, mereka mensasarkan empangan hidroelektrik, lebih spesifik Empangan Hungry Horse dan Empangan Flathead di Montana. Dalam dokumen tersebut, serangan dibuat bagi mengganggu bekalan elektrik di seluruh negeri New York. Apabila gangguan bekalan elektrik berlaku, ejen-ejen ini boleh saja memasang bom pada jeti dan gudang-gudang sepanjang Pelabuhan New York dan meletupkan bom-bom tersebut. Apabila itu berlaku, ini akan menjejaskan kegiatan eksport dan import yang berlaku di pelabuhan tersebut, secara keseluruhan menjejaskan kegiatan perdagangan Amerika Syarikat di sebelah pantai timur. Pada masa sama, KGB yang beroperasi dari Kedutaan Soviet di Kanada turut merancang Operasi Cedar, satu operasi mensabotaj sambungan paip minyak antara Kanada dengan Amerika Syarikat dan menyerang pelantar-pelantar minyak di situ. Operasi yang dirancang selama satu dekad itu bertujuan mensabotaj bekalan minyak Amerika Syarikat.

2. ALPHA GROUP

Figure 2: Alpha Group ialah unit khas yang dikenali selepas insiden di Beirut pada 1985.

Pada tahun 1985, empat diplomat Soviet diculik satu kumpulan radikal yang punya kaitan dengan Hizbullah di Beirut. Motif penculikan ialah mendesak pihak Soviet menghentikan segala bentuk sokongan kepada Syria semasa Perang Saudara Lubnan meletus. Selepas keempat-empat diplomat diculik dan dijadikan tebusan, penculik menghantar gambar tebusan diacu dengan senjata api ke pejabat media. Dalam mesej mereka, kumpulan penculik mendesak pihak Soviet menghentikan semua bentuk serangan ke atas militan yang disokong Iran di utara Lubnan atau semua tebusan akan dibunuh.

Pada mulanya, Soviet Union mahu berunding dengan kumpulan pengganas tersebut bagi membebaskan semua tebusan dengan selamat. Namun, apabila tuntutan kumpulan tersebut tidak dilayan, seorang tebusan dibunuh dua hari selepas tuntutan mereka dibuat. KGB yang menyiasat kumpulan ini mengenalpasti semua ahli kumpulan tersebut dan mula menjadikan sanak-saudara dan rakan-taulan ahli kumpulan itu sebagai tebusan. Dan sebagai tindak balas kepada pembunuhan diplomat tersebut, Alpha Group, sebuah unit khas dalam KGB memotong testikel salah seorang tebusan dan menghantar testikel tersebut kepada kumpulan pengganas tersebut sebelum tebusan itu dibunuh. Mesej dari KGB amat jelas, sekiranya kumpulan tersebut berterusan menahan tiga diplomat Soviet, maka mereka tidak akan menjamin keselamatan ahli keluarga dan rakan-rakan yang dijadikan tebusan oleh Alpha Group.

Tidak lama selepas mesej tersebut dihantar, ketiga-tiga diplomat berkenaan dibebaskan dalam keadaan selamat dan berdasarkan rekod, tidak ada lagi sebarang cubaan menculik atau membunuh kakitangan diplomatik Rusia selama 20 tahun sebelum insiden penculikan dan pembunuhan empat kakitangan Kedutaan Rusia di Iraq pada 2006. Namun, ramai mempersoalkan versi cerita ini. Satu versi kisah pembebasan tiga diplomat tersebut disebabkan rundingan diplomatik berterusan yang dijalankan pemimpin Hizbullah, Ayatollah Muhammad Hussein Fadlallah yang merayu kepada Raja Jordan, Raja Hussein bin Talal, pemimpin Libya, Muammar Gaddafi dan pemimpin-pemimpin Iran yang mempunyai pengaruh ke atas kumpulan tersebut.

3. SKANDAL SEKS

Satu lumrah dalam kalangan agensi perisikan ialah menggunakan wanita sebagai umpan untuk memerangkap atau menukar seseorang sebagai aset kepada agensi tersebut. KGB tidak terkecuali menggunakan taktik sama untuk mendapat akses maklumat sulit atau sebagai pelobi untuk pihak Soviet.

Selepas Parti Komunis Indonesia (PKI) berjaya berkuasa di Indonesia dengan bantuan Presiden Sukarno, pihak Soviet mahu memastikan sokongan Indonesia kepada Soviet terus berkekalan. Dan mereka ada cara tersendiri untuk melakukannya iaitu memanipulasi sikap kaki perempuan yang dimiliki Sukarno. Semasa beliau mengadakan lawatan ke Moscow, KGB mengumpulkan beberapa orang wanita cantik, meminta mereka memakai pakaian pramugari dan menghantar mereka ke bilik penginapan beliau. Tak perlu cerita apa berlaku dalam bilik tetapi yang pasti, adegan panas Sukarno bersama kumpulan wanita tersebut dirakam sepanjang malam oleh KGB. Pihak Soviet menyangka dengan mengugut Sukarno tentang video tidak sepatutnya ini, mereka bakal mendapat sokongan berterusan dari Jakarta. Tetapi sebaliknya, beliau langsung tidak ambil pusing tentang video itu dan bertanya sama ada pihak KGB mempunyai salinan video tersebut.

Figure 3: Antara individu yang cuba diperangkap KGB untuk menjadi orang suruhan Soviet ialah Sukarno.

Sukarno bukanlah orang pertama yang terkena perangkap sebegini. Pada tahun 1957, pihak KGB menggunakan seorang lelaki kacak untuk menggoda seorang wartawan berkaliber dari Amerika Syarikat, Joseph Alsop. Bila KGB cuba mengugut Alsop dengan gambar-gambar Alsop dalam situasi yang tidak sepatutnya, Alsop sama sekali tidak berpaling tadah, sebaliknya terus berhubung dengan pihak berkuasa Amerika Syarikat dan menceritakan apa yang berlaku. Pada tahun 1960, seorang wartawan Daily Telegraph bernama Jeremy Wolfenden turut mengalami nasib sama apabila pihak KGB mempunyai gambar beliau meliwat seorang lelaki. Wolfenden segera melaporkan insiden tersebut di Kedutaan Britain dan mereka meminta beliau menjadi ejen talam dua muka. Akibat daripada tekanan sebagai ejen talam dua muka, Wolfenden menjadi kaki botol dan meninggal dunia pada usia 31 tahun.

Pada tahun 1958, seorang diplomat Perancis bernama Maurice Dejean diperangkap menggunakan taktik sama, bezanya ramai pihak terlibat dalam usaha menjadikan Dejean aset kepada Soviet Union termasuk Presiden Nikita Khrushchev. Lebih 100 individu terlibat termasuk seorang pelakon Rusia terkenal yang dijadikan umpan untuk menggoda Dejean. Untuk mengelak rahsia hubungan terlarang tersebut didedahkan pada khalayak umum terutama isterinya, Dejean menjadi aset Soviet dan mendedahkan semua rahsia Perancis kepada mereka. Namun, pengkhianatan Dejean dapat dicium Presiden Perancis pada ketika itu, Jeneral Charles De Gaulle dan pada tahun 1964, beliau dipecat dari semua jawatan dalam Republik Kelima. Diceritakan semasa De Gaulle memecat Dejean, De Gaulle enggan berjabat tangan dengan orang yang dianggap sahabat dan pernah berjuang bersamanya semasa Perang Dunia Kedua.

4. PENGGODAM

Pada era 80-an, KGB sentiasa mencari peluang mencuri maklumat sulit pihak Barat melalui dua perintis Internet, ARPANET dan MILNET. Atas sebab itu, KGB merekrut seorang penggodam Jerman bernama Markus Hess. Hess menggodam lebih 400 komputer dari Universiti Bremen, Jerman, adakalanya komputer di pangkalan tentera yang jauh seperti Jepun. Selain menggodam komputer pangkalan, Hess turut menggodam komputer Institut Teknologi Massachusetts (MIT) dan Pentagon. Pada mulanya, operasi tersebut berjalan lancar dan tidak diketahui sesiapa pun.

Namun semuanya berubah apabila seorang ahli astronomi dan pentadbir sistem, Clifford Stoll berjaya mengesan aktiviti penggodaman tersebut bila mahu memperbetulkan kesalahan perakaunan 75 sen pada sistem komputernya. Stoll menjejak penggodam tersebut selama 10 bulan sebelum melaporkan aktiviti tersebut kepada pihak berkuasa daripada pihak tentera sehinggalah CIA. Dengan kerjasama pihak berkuasa Jerman Barat, mereka melancarkan operasi memerangkap Hess dengan meletakkan fail palsu berkenaan Makmal Lawrence Berkley. Bila Hess cuba mengakses fail tersebut, mereka menjejaki aktiviti penggodaman tersebut kembali ke rumah beliau di Hannover.

Pihak berkuasa segera menyerbu rumah tersebut dan menahan Hess atas tuduhan menggodam. Tidak lama selepas itu, timbul pendedahan bahawa beliau sebenarnya diupah KGB dan menjual maklumat sulit dan sensitif Amerika Syarikat kepada pihak Soviet. Akibatnya, Hess dibicarakan atas tuduhan merisik dan dipenjarakan selama tiga tahun sebelum dibebaskan lebih awal untuk tempoh percubaan.

5. RYAN.

Pada tahun 80-an, pemimpin Soviet, Leonid Brezhnev mendapat laporan pihak Amerika Syarikat berpotensi melancarkan serangan nuklear pada bila-bila masa. Lalu pihak KGB melancarkan operasi perisikan paling mahal dalam sejarah iaitu Operasi Ryan pada tahun 1981. Tujuan pelancaran Operasi Ryan ialah membantu pihak Soviet bersiap sedia sekiranya pihak Amerika melancarkan serangan nuklear. Dengan menggunakan satelit COSMOS, KGB mengambil gambar pangkalan-pangkalan tentera Amerika sepanjang masa, memantau penggunaan radar Amerika, memantau pergerakan tentera dan rakyat Amerika, mengawasi negara-negara anggota Pertubuhan Perjanjian Atlantik Utara (NATO) dan cuba memintas panggilan telefon di seluruh Amerika Syarikat dan Eropah. Selain itu, Operasi Ryan turut menyediakan jaringan perisik seandainya pihak Amerika mengisytiharkan perang ke atas Soviet. Namun operasi ini terpaksa dikurangkan skalanya pada tahun 1984.

6. ‘PROKSI’ BANK

Pihak Soviet semakin terdesak untuk mendapat akses kepada maklumat sulit dan sensitif yang dimiliki pihak Amerika Syarikat. Pada pertengahan 1970-an, timbul satu cadangan untuk membeli tiga buah bank di utara California secara rahsia untuk mendapatkan maklumat tersebut. Ketiga-tiga bank ini dipilih kerana ketiga-tiganya pernah memberi pinjaman kewangan kepada syarikat-syarikat teknologi pada ketika itu termasuk yang mempunyai kontrak dengan pihak tentera.

Operasi rahsia itu dilancarkan dengan mengupah seorang ahli perniagaan Singapura bernama Amos Dawe. Dawe akan bertindak sebagai proksi KGB dengan membeli ketiga-tiga bank tersebut menggunakan dana yang disediakan pihak Soviet untuk mengelak operasi tersebut diketahui pihak Amerika Syarikat.

Namun, operasi tersebut gagal berikutan kejayaan pihak CIA menghidu plot tersebut. Antara perkara yang menimbulkan tanda amaran di Langley ialah asal-usul duit yang digunakan untuk membiayai pembelian tersebut. Berdasarkan laporan, Dawe mendapat kredit sebanyak 50 juta dolar dari Bank Norodny, sebuah bank Soviet yang mempunyai cawangan di Singapura.

7. PANDORA

Pihak Soviet sememangnya mengetahui situasi perkauman yang semakin panas di Amerika Syarikat pada tahun 60-an terutama Pergerakan Hak Sivil yang mencetuskan situasi tegang di seluruh negara. Berikutan itu, mereka melancarkan Operasi Pandora dengan tujuan melaga-lagakan komuniti-komuniti Amerika Syarikat untuk saling bergaduh antara satu sama lain sehingga mencetuskan situasi huru-hara dalam negara. KGB mula menulis beberapa lembaran iklan yang dikatakan berasal dari Liga Pertahanan Yahudi (Jewish Defense League/JDL), sebuah pertubuhan yang diklasifikasikan sebagai pertubuhan pengganas oleh Biro Penyiasatan Persekutuan (FBI). Lembaran tersebut menyatakan orang kulit hitam memusuhi Yahudi dan akan merompak serta merosakkan premis-premis perniagaan yang dimiliki orang Yahudi di New York. Dalam lembaran sama, pihak KGB turut mendesak orang ramai untuk bangkit dan memerangi perosak kulit hitam ini. Lembaran tersebut kemudian dihantar kepada semua kumpulan militan kulit hitam dengan tujuan menimbulkan suasana tegang.

Pada masa sama, KGB turut menghantar surat-surat palsu mendesak kumpulan-kumpulan militan ini menyerang JDL atas alasan organisasi tersebut menyerang dan mensasarkan orang kulit hitam di Amerika. KGB turut merancang mengebom sebuah kolej kulit hitam di mana KGB akan membuat panggilan tidak bernama pada semua kumpulan militan. Panggilan yang dibuat ini akan menyatakan bahawa JDL bertanggungjawab atas serangan tersebut.

8. CUBAAN BUNUH JOSIP BROZ TITO

Tito sememangnya seorang komunis tetapi Tito juga seorang negarawan bagi Yugoslavia dan berani menuntut hak bagi Yugoslavia walaupun itu bermakna mencetuskan kemarahan Joseph Stalin. Pada tahun 1948, beliau memutuskan hubungan dengan Stalin dan membebaskan Yugoslavia daripada cengkaman Soviet Union, satu perkara yang menimbulkan kemarahan Stalin. Sebagai tindak balas, Stalin menghantar sekumpulan ejen sama yang membunuh Leon Trotsky untuk melakukan perkara sama pada Tito.

Figure 4: Tito menjadi sasaran Stalin kerana mahu bebas dari cengkaman Soviet Union dan tidak bergantung kepada sesiapa sama ada dengan Soviet atau blok Barat.

Bagaimanapun, cubaan bunuh yang dilakukan gagal dan membuatkan beliau merasa kecewa. Stalin bertambah berang apabila Tito memberi amaran melalui satu surat kepada beliau, “Berhenti hantar orang untuk membunuhku. Kami sudah berjaya menangkap lima daripadanya, seorang dengan bom dan seorang lagi dengan selaras raifal. Jika engkau berterusan menghantar pembunuh untuk membunuhku, aku akan menghantar seorang ke Moscow dan aku tak perlukan orang yang kedua untuk melakukannya.”

Berikutan itu, KGB cuba menggunakan taktik lain untuk membunuh Tito seperti mengubahsuai bakteria untuk membunuh semua hadirin kecuali ejen yang dihantar dan serangan gas beracun dari kotak barang kemas. Bagaimanapun, semua plot tersebut tidak pernah dilaksanakan dan ianya berakhir dengan kematian Stalin pada 1953. Pemimpin-pemimpin selepas Stalin membatalkan plot tersebut dan memanggil ejen-ejen tersebut kembali ke Moscow.

9. HOTEL VIRU

Pada tahun 70-an, situasi ekonomi Soviet Union semakin merudum dan ini memaksa mereka membuka pintu kepada aktiviti pelancongan. Aktiviti pelancongan dilihat boleh merancakkan semula kegiatan ekonomi negara tersebut namun bagi KGB, ini juga sesuai untuk mereka mengintip rakyat asing.

Figure 5: Hotel Viru di Estonia menjadi tumpuan KGB kerana ia menjadi tempat penginapan ahli perniagaan asing.

Pada tahun 1972, KGB mula beroperasi di Hotel Viru, Estonia di mana mereka meletakkan alat pendengar dan perakam pada hampir keseluruhan struktur hotel dari ruang tamu sehinggalah bilik air. Hotel tersebut dipilih berikutan ia menjadi tumpuan ahli perniagaan asing sebagai tempat penginapan mereka. Hotel Viru mempunyai 22 tingkat tetapi mempunyai tingkat ke-23 di mana tingkat tersebut meletakkan ejen-ejen bertugas dan peralatan pengawasan yang digunakan. KGB berterusan mengawasi hotel ini sehinggalah pada tahun 1991, tahun di mana Tirai Besi berakhir.

10. PEMBIAYAAN AKTIVITI KEGANASAN

Pembiayaan aktiviti keganasan dan militan oleh kerajaan asing bukanlah sesuatu yang asing dan boleh dilihat kesannya dalam lipatan sejarah. Apabila Yasser Arafat menjadi pengerusi Pertubuhan Pembebasan Palestin (PLO), beliau mula menjalin pakatan dengan KGB. Hasil daripada pakatan ini ialah pihak KGB melatih secara rahsia pejuang-pejuang Palestin. Selain menyediakan latihan, KGB turut menghantar senjata api untuk digunakan pejuang-pejuang PLO walaupun wujud sekatan pembelian senjata di wilayah tersebut.

Pada ketika itulah, PLO mula melakukan aktiviti keganasan dan pada tahun 1969 sahaja, lebih 80 insiden rampasan kapal terbang di seluruh dunia. Ketua perisikan asing bagi KGB, Alexander Sakharovsky mendakwa insiden-insiden rampasan kapal terbang yang dilakukan organisasi tersebut ialah satu kebanggaan kerana ia muncul daripada ideanya sendiri. Sakharovsky melihat aktiviti keganasan sebagai satu lagi pilihan senjata dalam gudang Soviet Union dalam menghadapi ancaman blok Barat yang dipimpin Amerika Syarikat.

KGB turut membiayai sebuah lagi kumpulan pejuang Palestin, Barisan Popular Pembebasan Palestin (PFLP). Kepimpinan organisasi tersebut berpecah kepada dua kumpulan berikutan tindakan pengasasnya, Dr George Habash yang menolak pendekatan keganasan yang dipilih timbalan pengerusi merangkap ketua operasi asing, Dr Wadi Haddad. Haddad merupakan ejen Soviet yang aktif pada ketika itu di mana beliau mempunyai nama panggilan ‘NATSIONALIST’ dan punya hubungan rapat dengan Ilich Ramirez Sanchez (Carlos the Jackal). Semasa Haddad memimpin PFLP, beliau melakukan banyak aktiviti rampasan kapal terbang. Salah satu insiden rampasan kapal terbang yang dilakukan PFLP ialah insiden rampasan empat pesawat di Dawson’s Field yang membawa kepada perang saudara di Jordan antara September 1970 hingga Julai 1971.

KGB turut bertanggungjawab memberi 100 mesingan, raifal automatik, pistol dan peluru kepada Tentera Republik Ireland (IRA) pada tahun 1972. Kumpulan militan ini bertanggungjawab atas beberapa siri keganasan di Ireland Utara di mana era tersebut dikenali sebagai Troubles. Soviet Union dan KGB mula memberi fokus kepada mereka berikutan pendirian mereka cenderung ke arah fahaman Marxisme dan mahu menjadikan Ireland sebagai sebuah negara komunis.

SUMBER:

1. Pringle, Peter. (1992). The Independent. KGB approved 1m pounds aid request by party with IRA link: Peter Pringle in Moscow finds evidence in formerly secret archives of how close the Soviet Union came to funding Dublin politicians. http://www.independent.co.uk/news/world/europe/kgb-approved-1m-pounds-aid-request-by-party-with-ira-link-peter-pringle-in-moscow-finds-evidence-in-1559647.html

2. Weiss, Michael. (2016). Daily Beast. What Did KGB Get From Palestinian President. http://www.thedailybeast.com/what-did-kgb-get-from-palestinian-president

3. Pacepa, Ion Mihai. (2006). National Review. Russia Footprint. http://www.nationalreview.com/article/218533/russian-footprints-ion-mihai-pacepa

4. Wold, Nathan. (2015). Listverse.com. 10 Dastardly Secret Operations of The KGB. http://listverse.com/2015/08/29/10-dastardly-secret-operations-of-the-kgb/

5. Bergman, Judith. (2016). Gatestone Institute. The Soviet-Palestinian Lie. https://www.gatestoneinstitute.org/9090/soviet-union-palestinians

6. Hijazi, Ihsan A. (1985). New York Times. 4 RUSSIAN MEN TAKEN HOSTAGE IN WEST BEIRUT. http://www.nytimes.com/1985/10/01/world/4-russian-men-taken-hostage-in-west-beirut.html

7. Girin, Eugene. (2014). Chronicles Magazine. How to deal with hostage takers: Soviet lessons. https://www.chroniclesmagazine.org/how-to-deal-with-hostage-takers-soviet-lessons/

8. Beam, Christopher. (2010). Slate.com. The Spy Who Said She Loved Me. http://www.slate.com/articles/news_and_politics/explainer/2010/12/the_spy_who_said_she_loved_me.html

9. Lister, Tim. (2012). CNN. Sex and espionage: A long and sordid history. http://security.blogs.cnn.com/2012/04/18/sex-and-espionage-a-long-and-sordid-history/

10. Weiss, Michael. (2016). Daily Beast. The Epic Honey Trap: A Classic Case Shows Just How Far Moscow Will Go. http://www.thedailybeast.com/the-epic-honey-trap-a-classic-case-shows-just-how-far-moscow-will-go

11. Ramirez, Jessica. (2010). Newsweek. The History of Computer Hacking. http://www.newsweek.com/history-computer-hacking-69449

12. Fischer, Benjamin B. (2007). CIA. A Cold War Conundrum: The 1983 Soviet War Scare. https://www.cia.gov/library/center-for-the-study-of-intelligence/csi-publications/books-and-monographs/a-cold-war-conundrum/source.htm

13. Gransden, Gregory. (1993). UPI. Russian historian says Stalin planned to assassinate Tito. https://www.upi.com/Archives/1993/06/10/Russian-historian-says-Stalin-planned-to-assassinate-Tito/8159739684800/

14. Tolchin, Martin. (1986). New York Times. RUSSIANS SOUGHT U.S. BANKS TO GAIN HIGH-TECH SECRETS. http://www.nyt


Sejarah Perlumbaan Mencipta Senjata Nuklear

‘Nuklear’ adalah sebuah perkataan yang cukup ‘taboo’ dalam kalangan masyarakat dunia, khususnya Malaysia.

Hal ini dikatakan demikian kerana, mereka bertanggapan bahawa nuklear adalah sesuatu yang amat bahaya dan dikaitkan dengan ‘bom nuklear’ persis bom atom yang menimpa wilayah Hiroshima dan Nagasaki semasa zaman P3rang Dunia Kedua (1945).

Walaubagaimanapun, fenomena ‘Nuclear Taboo’ yang berlaku sejak tahun 1945 ini telah memberikan impak positif, yang membawa kepada usaha-usaha pengurangan perolehan senjata nuklear (nuclear arsenal).

Perkara ini selari dengan dapatan kajian Dr Nina Tannenwald, dari Brown University (US) melalui jurnalnya yang berjudul ‘Stagminizing the Bomb: Origin of the Nuclear Taboo’ terbitan tahun 2005.

Antara petikan yang dipetik daripada jurnalnya adalah seperti berikut: ‘evidence suggests that the taboo has helped to constrain resort to the use of nuclear weapons since1945 both by reinforcing deterrence and by inducing restraint even in cases where deterrence did not operate’.

Kesannya, negara-negara komuniti dunia dapat duduk semeja dan berbincang perihal teknologi senjata nuklear.

Walaupun bukan mudah pada awalnya, akan tetapi satu konsensus dapat dicapai melalui permeteraian beberapa buah perjanjian antarabangsa berkaitan teknologi senjata nuklear.

Penubuhan International Atomic Energy Agency (IAEA) melalui perjanjian ‘The Statute of the IAEA’ yang dibuat pada tahun 1956 adalah salah satu bentuk manifestasi persefahaman antara negara-negara anggota PBB.

Yang mana agensi ini kemudiannya menjadi tulang belakang kepada perangkaan draf untuk beberapa perjanjian penting berkaitan teknologi nuklear khususnya perjanjian ‘Non-Proliferation Treaty’ (NPT) yang ditandatangani oleh 46 buah negara pada tahun 1970.
Seiring dengan kemajuan dunia dan teknologi persenjataan, perjanjian baharu seperti ‘Intermediate Range Nuclear Forces Treaty’ (1987), ‘Strategic Arms Reduction Treaty’ (1991) atau START 1, dan ‘Comprehensive Test Ban Treaty’ (1996) atau CTBT menjadi keperluan yang mendesak.

Keruntuhan kerajaan Kesatuan Soviet (SU) pada tahun 1991 telah meredakan era ‘ketegangan nuklear’ yang berlaku di sepanjang zaman P3rang Dingin di antara US dan SU (1947 hingga 1991).

Menjelang abad ke-21, negara kuasa nuklear memulakan beberapa perjanjian baharu, seperti perjanjian yang diusahakan secara bersama oleh US dan Russia selaku negara kuasa besar nuklear.

Kedua-dua negara tersebut bersetuju untuk mengurangkan unit ‘nuclear warhead’ masing-masing melalui ‘New Strategic Arms Reduction Treaty’ (2010) yang turut dikenali sebagai ‘New START’, mula berkuatkuasa pada 5 Februari 2011.

Setelah itu, beberapa perjanjian lain seperti ‘Asian Nuclear-Weapons-Free-Zone’ (2014), ‘Joint Comprehensive Plan of Action’ (2015) dan yang paling terkini, ‘The Treaty on the Prohibition of Nuclear Weapons’ (2017) dimeterai menurut armscontrol.com.

Sejak tahun 1945, lebih kurang 125 000 unit ‘nuclear warhead’ telah dihasilkan di seluruh dunia, yang mana kira-kira 97% daripadanya datang dari negara US dan Russia seperti yang dilaporkan oleh Hans M. Kristensen & Robert S. Norris (2013).

Menurut Stockholm International Peace Research Institute (SIPRI), setakat tahun 2020, jumlah ‘nuclear warhead’ yang berada di dalam pegangan 9 buah negara kuasa nuklear adalah sebanyak 13500 unit.

Daripada jumlah itu, 90% atau 12715 unit ‘nuclear warhead’ adalah milik US dan Russia, masing-masing dengan 5800 unit dan 6375 unit. Diikuti, China (320), Perancis (290), United Kingdom (215), Pakistan (160), India (150), Israel (90) dan Korea Utara (30 – 40).

Angka ini jauh menurun berbanding 20370 unit pada tahun 1960, diikuti tahun 1970 (38238 unit),1980 (55755 unit), 1990 (55512 unit), 2000 (24 024 unit), dan tahun 2010 (11280 unit) menurut ourworldindata.org.

Sebagai info, tahun 1986 mencatatkan jumlah ‘nuclear warhead’ tertinggi dalam sejarah dunia dengan rekod sebanyak 64449 unit.

Dari segi kekuatan dan keupayaan, semestinya negara US dan Russia mengungguli carta sebagai negara terkuat, memandangkan mereka memiliki bilangan unit ‘nuclear warhead’ tertinggi.

Namun begitu, keupayaan negara-negara kuasa nuklear lain seperti Perancis, UK, China, India, Pakistan, Iran dan Korea Utara tidak boleh dipandang sepi. Jika dilihat pada senario semasa, teknologi persenjataan moden sudah pun digunapakai secara meluas.

Sebagai contoh, antara senjata terkuat di dunia adalah senjata yang berasaskan Peluru Berpandu Balistik (Ballistic Missile) atau BM.

BM terbahagi kepada beberapa jenis, iaitu ‘Intercontinental Ballistic Missile’ (ICBM), Intermediate-range Ballistic Missiles, ‘Theater Ballistic Missiles’, ‘Submarine Launched Ballistic Missile’ (SLBM), ‘Cruise Missile’, dan sebagainya.

Segmen ICBM dan SLBM adalah senjata yang paling ‘common’ dan ‘favorite’ ramai pada hari ini, atas faktor kemampuannya bergerak secara pantas dengan merentasi benua sehingga mencapai jarak melebihi 5500 kilometer.

Pada tahun 2016, US Department of Defense (DoD) membelanjakan kira-kira $110.6 Bilion USD bagi memulakan program ICBM generasi baharu untuk menggantikan segmen ICBM lama, yang dikenali sebagai ‘the Minuteman’.

Dalam pada itu, DoD turut menjangkakan kos keseluruhan program baharu ini bakal mencecah sehingga $1.2 Trilion USD menjelang tahun 2046 menurut Bloomberg.com.
Berdasarkan laporan dari National Nuclear Security Administration (NNSA), US membelanjakan sebanyak $392 Bilion bagi mengawalselia (sustaining) serta menaiktaraf (moderning) senjata nuklear milik mereka untuk sepanjang 25 tahun mendatang.

Secara keseluruhannya, kesemua negara kuasa nuklear telah membelanjakan duit rakyat masing-masing sebanyak $72.9 Bilion USD pada tahun 2019 sahaja menurut kajian International Campaign to Abolish Nuclear Weapons (ICAN).


Memori Pada Azan Solat Jumaat Di New Zealand

Bila tengok sendiri azan Zuhur bergema dekat New Zealand ni bagi solat Jumaat semalam, teringat kerjasama antara kerajaan England dan Empayar Uthmaniyyah. Ia bermula secara rasmi pada 1570, selepas Pope ketika itu memutuskan hubungan gereja mereka dengan kerajaan kecil England kerana berpendapat bahawa fahaman Protestan mereka telah menyimpang dari ajaran Kristian di Eropah yang rata-ratanya menganuti fahaman Katolik.

Penguasaan Kristian Katolik yang mendominasi sebahagian besar wilayah Eropah itu mengancam kerajaan England Protestan malah mereka turut diancam serangan dari Sepanyol.

Perkembangan ini sebenarnya telah membuka ruang kerjasama Kristian Protestan dan Islam Sunni apabila England menjalinkan kerjasama dengan Empayar Uthmaniyyah, salah satu kuasa besar dunia ketika itu.

Hasilnya, Elizabeth I memulakan langkah untuk bersahabat dengan Sultan Murad III sekitar 1570, malah kekal bersahabat juga sepanjang hampir 40 tahun pemerintahan Ratu Elizabeth I ke atas England.

Kerjasama ini secara langsung telah menyelamatkan England dari segi fahaman Protestan juga mengelakkam dari serangan Sepanyol yang juga antara kuasa besar dunia ketika itu.

Kerjasama erat ini mencambahkan potensi dan pertukaran pelbagai dari segi aspek sosiobudaya, pendidikan dan ekonomi selepas bertahun-tahun sebelumnya pedagang Inggeris dipinggirkan di Eropah hanya kerana pegangan fahaman Kristian yang berbeza.

Malah, atas restu dan jaminan baginda Sultan Murad III, pedagang Inggeris merasakan mereka lebih selamat berdagang di wilayah-wilayah Islam naungan Uthmaniyyah seperti di Algiers, Tunis, Tripoli, Kaherah, Iskandariah hinggalah ke Baitulmaqdis dan terus sama ada ke Istanbul atau merentasi Suez, berbanding jika mereka pergi berdagang merentasi Eropah yang ketika itu dikuasai kerajaan-kerajaan Katolik.

Sepanjang pemerintahan Elizabeth I bersemayam di atas takhta England, baginda ratu jugalah yang menjemput kehadiran pedagang-pedagang Islam dari Uthmaniyyah untuk diperkenalkan di London, menjadi antara komuniti Islam pertama di England sejak itu.

Kerjasama Anglo-Islamik ini tamat selepas kemangkatan Elizabeth I dan selepas penggantinya James I berbaik dengan Sepanyol, namun kerjasama ini memastikan fahaman Protestan di England kekal bukan sahaja untuk penganut mereka di England, bahkan di seluruh dunia.

Salam Jumaat, semuanya.

*Gambar adalah dari British Library. Ia adalah Hagia Sophia, lukisan Thomas Morgan, seorang pelaut Inggeris yang kemungkinan bekerja di Turki ketika tempoh yang sama hubungan England-Uthmaniyyah berlangsung, menggambarkan jemaah sedang mengangkat takbir dan bersolat di dalamnya.


SKIM JEJAK JAYA BUMIPUTERA

Skim Jejak Jaya Bumiputera (SJJB) secara asasnya dikendalikan TERAJU dan Ekuinas secara bersama untuk memberikan khidmat nasihat sokongan dengan secara menyeluruh kepada syarikat Bumiputera yang berpotensi untuk disenaraikan.

Fokus utama SJJB ialah terhadap usaha membina kapasiti organisasi itu dengan menyediakan khidmat nasihat secara menyeluruh kepada syarikat yang berpotensi. Selain itu, di bawah program ini, SJJB akan menyediakan pelan penciptaan nilai bagi menaikkan kemampanan perniagaan. Antara cara caranya ialah pertumbuhan organik dan bukan bukan organik, mengenalpasti cara mengakses dana, dan menambah baik proses urus tadbir syarikat supaya memastikan syarikat tersebut boleh disenaraikan untuk pengembangan seterusnya. Selepas itu, SJJB juga akan mengadakan kolaborasi dengan syarikat Bumiputera untuk merangka dan melaksanakan pelan IPO.
Untuk memberi impak yang maksima, SJJB telah diberikan sasaran untuk meningkatkan modal pasaran keseluruhan PLC kawalan Bumiputera.


Enam Tahap Kejelikan Dosa Mengumpat

Ghibah (غِيبَة) > mengumpat > bergosip > cerita panas > mengata > membawang

(Mengumpat) + (memotong bawang/kenduri) = membawang.

Istilah moden dalam Alam Melayu yang kini telah luas digunakan yang merujuk kepada aktiviti-aktiviti gosip dan mengata perihal orang lain yang dilakukan sambil menjalankan aktiviti bersama-sama, samada memotong bawang ataupun semasa berkumpul beramai-ramai bersempena suatu majlis. Normalisasi sifat buruk ini yang wujud dalam kalangan masyarakat Melayu sedikit sebanyak mempengaruhi budaya tempatan. Ia termasuk penggunaan istilah daripada mengumpat kepada membawang, daripada penjagaan hubungan baik kepada perseteruan dalam masyarakat, daripada sangka baik kepada curiga dan sebagainya.

Namun, sebagai seorang Melayu Muslim yang hidup dalam masyarakat, sewajibnya mengetahui dan mengamalkan larangan mengumpat dari firman Allah s.w.t yang bermaksud : ‘..dan jangan pula setengah kamu mengumpat yang lain. Sukakah salah seorang kamu memakan daging saudaranya yang telah mati? Maka tentu kamu benci memakannya. Takutlah kamu kepada Allah, sesungguhnya Allah Maha Penerima taubat lagi Maha Penyayang.” (Surah al-Hujurat : 12)

Perkongsian saya pada kali ini adalah bagaimana tafsiran Badiuzzaman Said Nursi, seorang tokoh ulama Turki tentang ghibah (umpat) yang dimuatkan dalam koleksi penulisan beliau iaitu Risale-i Nur (Risalah al-Nur – Surat-surat Cahaya) yang penuh dengan hikmah dan seolah-oleh jelas bahawa perbuatan mengumpat itu sangat buruk dan jelik bermula dari sekecil-kecil perkara kepada sebesar-besar perkara.

Tentang Ghibah – oleh Badiuzzaman Said Nursi

باسمه – وإن من شيء إلا يسبح بحمده

Oleh sebab satu ayat al-Quran yang merupakan contoh daripada penghinaan dan larangan menjadikan ghibah (mengumpat) sangat dibenci dalam enam peringkat secara penuh bermukjizat menunjukkan secara sempurna bahawa ghibah adalah satu perkara yang amat keji pada pandangan al-Quran, maka ia tidak meninggalkan apa-apa keperluan kepada penjelasan lain. Ya, tidak boleh ada penjelasan selepas keterangan al-Quran; malah tidak diperlukan kerana ia sudah cukup jelas.

Justeru, al-Quran mencela celaan dengan enam peringkat dalam ayat – أيحب أحدكم أن يأكل لحم أخيه ميتا  – dan melarang keras perbuatan ghibah dalam enam tahap. Ketika ayat ini ditujukan secara langsung kepada orang-orang yang melakukan ghibah, maknanya adalah seperti berikut: “Memang dimaklumi bahawa huruf Hamzah ( أ – yang bermaksud tandatanya – apakah/adakah/apa) pada permulaan ayat adalah soalan dengan makna ‘adakah’. Makna soalan itu memasuki semua perkataan dalam ayat tersebut seperti air (mudah). Setiap perkataan mengandungi suatu hukum dan hikmah yang tersembunyi”.

Pertama – Melalui huruf hamzah ( أ ), ayat ini berkata: “Adakah akal kamu yang menjadi tempat soalan dan jawapan telah tiada sehingga ia tidak dapat memahami sesuatu yang buruk sebegini?”

Kedua – Melalui lafaz يحب (yuhibbu – suka), ayat ini berkata: “Adakah hati kamu yang menjadi tempat perasaan suka dan benci telah rosak sehingga ia menyukai satu perkara yang amat dibenci?”

Ketiga – Melalui kalimah أحدكم (ahadukum – salah seorang daripada kamu), ayat ini berkata: “Apakah yang telah berlaku kepada kehidupan bermasyarakat dan ketamadunan kalian yang mendapat nyawanya daripada Jemaah (bermasyarakat) sehingga ia boleh menerima perbuatan yang meracuni hidup kalian sebegini?”

Keempat – Melalui ungkapan أن يأكل لحم (an ya’kula lahma – memakan daging), ayat ini berkata: “Apa yang telah berlaku kepada sifat keinsanan kalian sehinggakan kalian tergamak mengoyak-rabakkan sahabat kalian sebegini dengan gigi seperti binatang buas?”

Kelima – Melalui kalimah أخيه (akhihi – saudaranya), ayat ini berkata: “Adakah rasa belas dan silaturrahim kalian telah tiada sehingga kalian tergamak menggigit peribadi maknawi seorang yang dizalimi yang merupakan saudara kalian dalam banyak sudut sebegini dengan cara yang kejam?” dan “adakah akal kalian sudah tiada lagi sehingga kalian tergamak menggigit anggota tubuh badan kalian dengan gigi kalian sendiri seperti orang gila?”

Keenam – Melalui kalimah ميتا (mayta – dalam keadaan mati/bangkai), ayat ini berkata: “Di manakah sanubari kalian? Adakah fitrah kalian telah rosak sehingga kalian tergamak melakukan perbuatan yang amat dibenci seperti memakan dagingnya terhadap saudara kalian yang mulia?”

Maknanya, manfaat ayat ini dan petunjuk daripada setiap kalimahnya secara berasingan, didapati bahawa mencela dan melakukan ghibah adalah dicela dari segi akal, hati, sifat kemanusiaan, sanubari, fitrah dan semangat bangsa.

Justeru lihatlah bagaimana ayat ini secara ringkas melarang jenayah itu dalam enam peringkat dan mencela celaan melalui enam tahap secara bermukjizat. Ghibah ialah senjata hina yang paling banyak digunakan oleh golongan yang suka bermusuh, berdengki dan keras kepala. Orang yang memiliki kemuliaan diri tidak akan pernah merendahkan dirinya kepada senjata keji ini dan tidak akan menggunakannya. Sebagaimana seseorang yang masyhur telah berkata:

أكبر نفسي عن جزاء بغيبة فكل اغتياب جهد من لا له جهد

Maksudnya: “Aku menghindarkan diriku daripada menghukum (orang lain atau musuh) dengan ghibah (kerana) setiap ghibah ialah ‘usaha’ bagi mereka yang tiada usaha.”

Ghibah ialah, jika orang yang diumpati itu ada dan dia dengar, nescaya dia akan merasa benci dan berkecil hati. Jika orang yang melakukan ghibah berkata benar, sesungguhnya itulah ghibah. Jika dia berdusta, ia adalah ghibah serta fitnah. Sesungguhnya perkara itu ialah dosa yang dua kali ganda lebih buruk.

Ghibah hanya dibenarkan dalam beberapa perkara tertentu;

Pertama – Menyatakannya dalam bentuk aduan kepada seseorang yang bertanggungjawab supaya orang itu dapat membantu menghilangkan kemungkaran dan keburukan yang dimaksudkan daripada orang yang diadu dan mengambil kembali hak pengadu daripada yang diadu.

Kedua – sekiranya seseorang mahu berkerjasama dengan seseorang yang lain. Dia berbincang dengan kamu, maka tanpa niat buruk dan semata-mata untuk kemaslahatan dan untuk memberikan hak perbincangan, kamu berkata: “Jangan bekerjasama dengannya kerana kamu akan kerugian”.

Ketiga – Jika tujuannya bukanlah untuk menghina dan menonjolkan bahkan untuk memberitahu dan memaklumkan sesuatu, contohnya seseorang berkata: “Orang tempang dan samseng itu telah pergi ke tempat sekian sekian.”

Keempat – Orang yang diumpat itu adalah seorang fasiq iaitu orang yang tidak malu dengan kejahatan bahkan berbangga dengan keburukan yang telah dilakukannya dan dia berasa seronok dengan kezalimannya. Tanpa rasa malu dia melakukannya secara terang-terangan.

Maka, ghibah hanya dibenarkan pada perkara-perkara tertentu seperti ini tanpa niat yang buruk dan hanya kerana kebenaran dan kemaslahatan. Jika tidak, sebagaimana api memakan habis kayu api, umpatan juga memakan habis amalan-amalan soleh. Jika seseorang telah melakukan ghibah ataupun telah mendengarnya secara rela; pada waktu itu dia perlu berkata – اللهما اغفرلنا ولمن اغتبناه (wahai tuhan kami, ampunilah kami dan mereka yang telah kami umpati). Kemudian apabila dia bersua dengan orang yang pernah diumpati, dia perlu berkata “maafkan saya”.

Daripada penulisan Badiuzzaman Said Nursi yang penuh berhikmah, harapnya dapatlah memberikan kefahaman kepada Melayu Muslim supaya tidak terjebak ‘membawang’ sama ada sebagai pemula umpatan ataupun pendengar setia umpatan yang mana kedua-duanya sama-sama terlibat dalam jenayah ini. Tidak lupa juga kepada generasi muda supaya janganlah terlalu mudah terasa dengan pertanyaan-pertanyaan daripada pakcik makcik yang bertujuan untuk bertegur sapa dan tidak lupa juga kepada mereka yang berstatus mulut puaka untuk sentiasa menjaga lidah daripada berkata perkataan yang dibenci agama dan masyarakat.

Sekian.

Rujukan

Al-Quran.

Said Nursi. (2012). Tentang Ghibah, Risalah Keikhlasan dan Ukhuwwah, (pp. 99-103). Isparta, Turki: Altınbaşak Neşriyat.